ועדת הכספים, כנסת 18, פרוטוקול מספר 342, 2010-03-10 17:00

משה גפני: אני מתכבד לפתוח את ישיבת הוועדה.

משה גפני: על סדר היום הצעת חוק בנק ישראל.

משה גפני: אין דיון, רק הצבעות.

משה גפני: הסתייגויות ודאי, אבל רק הצבעות, לא דיונים.

משה גפני: הצעת חוק בנק ישראל, גברתי היועצת המשפטית, אני רוצה להצביע על שם החוק.

שגית אפיק: לא צריך להצביע על שם החוק.

משה גפני: סעיף 1 מועלה להצבעה, הצבעה בעד סעיף 1 – רוב נגד – מיעוט סעיף 1 אושר

שגית אפיק: בנק ישראל, האורגנים ומקום מושבו.

שגית אפיק: סעיף 2.

שגית אפיק: אין הסתייגויות לסעיף הזה בשלב הזה.

משה גפני: רבותיי, אני רק רוצה שנדע מה סדר ההצבעה.

משה גפני: סדר ההצבעה הוא שאנחנו מצביעים סעיף-סעיף, לא פרק-פרק.

אמנון כהן: כל הזמן זה היה ככה, אדוני, זה לא משהו חדש.

משה גפני: סעיף 2, כנוסחו, כפי שהבאנו אותו בדיונים, מועלה להצבעה, הצבעה בעד סעיף 2 – רוב נגד – מיעוט סעיף 2 אושר סעיף 3 זה המטרות של הבנק.

משה גפני: הנוסח הוא כפי שמופיע כאן, אלא שבפסקה 2, בסעיף 3(א)(2) יהיה כתוב כך, לפי בקשתה של חברת הכנסת שלי יחימוביץ, ובהתייעצות סיעתית עם חבר הכנסת אמנון ואחרי כן בהתייעצות סיעתית עם החברים בוועדה, 'לתמוך במטרות האחרות של המדיניות הכלכליות של הממשלה במיוחד צמיחה, תעסוקה וצמצום פערים'.

משה גפני: חברת הכנסת רגב, את מסכימה לזה?

חיים אורון: חבר הכנסת גפני, היות ואתה מזכיר שמות, אז זאת היתה גם ההסתייגות שלי.

שגית אפיק: צמצום פערים חברתיים?

אמנון כהן: צמצום פערים.

משה גפני: מה שאנחנו מציעים, כל חברי הוועדה, להוסיף 'צמצום פערים'.

משה גפני: יהיה כתוב 'צמיחה, תעסוקה וצמצום פערים'.

משה גפני: סעיף 3 מועלה להצבעה, כפי שהוא נוסח, עם התוספת הצבעה בעד סעיף 3 – רוב נגד – מיעוט סעיף 3 אושר סעיף 4.

משה גפני: אין הסתייגויות.

שלי יחימוביץ': אני בכל זאת משאירה את ההסתייגות שלי.

משה גפני: אין בעיה, אבל זו הסתייגות דיבור.

משה גפני: בגלל שאם זו הסתייגות מהותית, אני צריך להפיל את זה עכשיו.

שלי יחימוביץ': אז תפיל את זה.

משה גפני: לא, אם זו הסתייגות דיבור, אני לא רוצה להפיל את זה.

שלי יחימוביץ': אז אני אהפוך את זה להסתייגות דיבור.

אמנון כהן: אני גם רוצה הסתייגות דיבור בנושא הזה.

משה גפני: מה אתה הולך להגיד במליאה?

חיים אורון: אני רוצה שלוש הסתייגויות דיבור.

משה גפני: מאה אחוז.

משה גפני: הצבעה בעד סעיף 4 – רוב נגד – מיעוט סעיף 4 אושר סעיף 5.

משה גפני: עצמאות הבנק.

משה גפני: הצבעה בעד סעיף 5 – רוב נגד – מיעוט סעיף 5 אושר סעיף 6.

משה גפני: הנגיד.

משה גפני: הצבעה בעד סעיף 6 – רוב נגד – מיעוט סעיף 6 אושר סעיף 7.

משה גפני: בסעיף 7 התווסף, כפי שאתם רואים בנוסח, 'לרבות עניין צמצום הפערים ושוויון חלוקת ההכנסות בחברה'.

רוני טלמור: אדוני, אני מבקשת להעיר הערה טכנית לנוסח, בשביל לשפר אותו.

רוני טלמור: אני מציעה, גם פה וגם בסעיף שהקראתם מקודם;'צמצום פערים', יהיה 'צמצום פערים חברתיים', כדי שיהיה ברור במה מדובר ושיהיה מדובר באי השוויון בחלוקת ההכנסות.

שגית אפיק: אז 'חברתיים' ייכנס גם בסעיף 3, גם בסעיף הזה, וצמצום אי השוויון.

רוני טלמור: נדמה לי שזאת צריכה להיות השאיפה ולא שאיפה לשוויון טוטאלי.

משה גפני: סעיף 7 מועלה להצבעה, הצבעה בעד סעיף 7 – רוב נגד – מיעוט סעיף 7 אושר

שגית אפיק: הסתייגות דיבור לסעיף 7(ב).

משה גפני: הסתייגויות דיבור, מי שמבין חברי הוועדה ירצה, יקבל.

חיים אורון: אני רוצה לשם.

שלי יחימוביץ': אני גם רוצה לשם.

משה גפני: סעיף 8 כנוסחו, מועלה להצבעה, הצבעה בעד סעיף 8 – בעד נגד – מיעוט סעיף 8 אושר סעיף 9 כנוסחו, מועלה להצבעה, הצבעה בעד סעיף 9 – רוב נגד – מיעוט סעיף 9 אושר סעיף 10 מועלה להצבעה, הצבעה בעד סעיף 10 – רוב נגד – מיעוט סעיף 10 אושר סעיף 11.

משה גפני: כפי שמנוסח כאן.

שגית אפיק: ההבהרה לעניין הכלול, שעלתה בישיבות.

שגית אפיק: ניסחנו את זה בהתאם להבהרה שלכם.

שגית אפיק: זה כל התיקון שנמצא כאן.

שגית אפיק: בעמוד 6 למטה יש את הבקשה של חברת הכנסת שלי יחימוביץ, שהתקבלה גם על דעת יתר חברי הוועדה, אבל לא הוכרעה, לגבי ההשמטה של הסיפא, לגבי תפקיד הוראה אקדמי.

שלי יחימוביץ': היה כאן סעיף שהיתה תחושה שהוא יוחד לפרסונה ספציפית ואין לו סיבה והיא לגבי עבודה פרטית של המשנה לנגיד, שהוא יהיה רשאי להיות מרצה במוסד אקדמי, במגבלות הקיימות היום בכל מה שיש בחוק שירות המדינה, בלי אפשרות למתן החרגה למה שנהוג בחוק שירות המדינה.

משה גפני: יש לכם התנגדות לעניין הזה?

אמנון כהן: הם מסכימים לזה.

שלי יחימוביץ': כלומר אנחנו מאוד נשמח אם הוא יהיה מרצה במוסד אקדמי, אבל אנחנו לא נרצה שהוא יעשה את זה במשרה מלאה, כדי שיהיה לו זמן להיות משנה לנגיד.

נטע דורפמן: אדוני, לא נמצאים כאן הנציגים של בנק ישראל.

שלי יחימוביץ': זו בעיה שלהם, אני מאוד מצטערת.

נטע דורפמן: יש להם, לדעתי, תשובה מהותית לעניין.

שלי יחימוביץ': חבר הכנסת גפני, סיכמנו על זה, הם אמרו שאין להם התנגדות.

משה גפני: אוקי, מי בעד סעיף 11, כפי שנוסח?

משה גפני: אם תהיינה הערות מהותיות, אז נחזור אליהן.

משה גפני: מי בעד סעיף 11, כולל ההערה של חברת הכנסת?

משה גפני: הסעיף אושר.

משה גפני: הצבעה בעד סעיף 11 – רוב נגד – מיעוט סעיף 11 אושר

שגית אפיק: כולל ההערה של חברת הכנסת והתיקון.

שגית אפיק: סעיף 12.

שגית אפיק: שכר ותנאי שירות של הנגיד.

משה גפני: סעיף 12 מועלה להצבעה, הצבעה בעד סעיף 12 – רוב נגד – מיעוט סעיף 12 אושר סעיף 13.

שגית אפיק: הוכנס כאן תיקון שהצעת הממשלה לנשיא להפסקת כהונתו של הנגיד תובא לידיעתה של ועדת הכספים.

שגית אפיק: זה הוסף.

שי חרמש: אם לא נקרא את זה קודם בעיתון.

משה גפני: סעיף 13 מועלה להצבעה, כפי שנוסח על ידי היועצת המשפטית בהתאם לדיונים שהתקיימו כאן.

משה גפני: הצבעה בעד סעיף 13 – רוב נגד – מיעוט סעיף 13 אושר סעיף 14.

שגית אפיק: הפסקת כהונתו של המשנה לנגיד.

משה גפני: אין הסתייגויות.

משה גפני: סעיף 14 מועלה להצבעה, הצבעה בעד סעיף 14 – רוב נגד – מיעוט סעיף 14 אושר הוועדה המוניטרית, סעיף 15.

משה גפני: אין שינויים, כפי שעלה בדיון, מועלה להצבעה, הצבעה בעד סעיף 15 – רוב נגד – מיעוט סעיף 15 אושר סעיף 16, בעל תואר אקדמי---

שגית אפיק: הוספת האופציה לאדם שאין לו תואר אקדמי, אבל יש לו ידע, מומחיות וניסיון מקצועי של עשר שנים בתחום המוניטרי הפיננסי או המקרו-כלכלי ובהתאמה, הורד הניסיון שנדרש מבעל תואר אקדמי שני בכלכלה, לשמונה שנים.

שגית אפיק: בפסקה (2) לבעל התואר האקדמי, בנוסח שהגישה הממשלה, זה היה תואר אקדמי שני פלוס עשר שנים.

שגית אפיק: אנחנו הנמכנו פה את הדרישה לשמונה שנים, כאשר הוספנו, לבקשת הוועדה, אופציה נוספת של אדם שיש לו ניסיון מקצועי של עשר שנים ואין לו תואר.

שלי יחימוביץ': בייגה שוחט למשל.

רוני טלמור: מדובר בהנמכה של התנאים לעומת חוק החברות הממשלתיות.

רוני טלמור: אני רוצה להציע לכם תיקון שיעמיד את התנאים בצורה שווה לחוק החברות הממשלתיות.

רוני טלמור: בחוק החברות הממשלתיות יש חריג שמאפשר למנות כיושב ראש או כמנהל כללי מועמד שאין לו תואר אקדמי, ושם הדרישה היא ל-12 שנות ניסיון.

רוני טלמור: יש שם איזה שהיא הבחנה נוספת.

רוני טלמור: הנוסח שאני מציעה, כדי להתאים את זה, מדובר בסעיף 24(ג) או 37(ג) לחוק החברות הממשלתיות---

משה גפני: מה את מציעה?

רוני טלמור: שפסקה (2), יישאר עשר שנים, פסקה (3) תדבר על 12 שנים ובנוסף, שזה יהיה במקרים חריגים בלבד, ושוועדת האיתור צריכה להשתכנע שקיימים נימוקים מיוחדים למינוי כאמור.

רוני טלמור: חבר הכנסת אורון עומד בקריטריון הזה.

משה גפני: אני לא מקבל את זה.

משה גפני: מי בעד הסעיף, כמו שמנוסח כאן?

משה גפני: ירים ידו.

משה גפני: אני לא הולך להשוות את זה.

משה גפני: שיורידו שם.

משה גפני: על זה דיברנו.

משה גפני: אני לא יכול ביום אחד להיכנע 16 פעמים, אני יכול רק 15.

שי חרמש: אבל זאת לא כניעה.

משה גפני: אני חושב שזאת טעות.

משה גפני: אני חושב שבן אדם שיש לו ניסיון של עשר שנים, לא יכניסו אותו?

משה גפני: בגלל שכתוב באיזה חוק?

משה גפני: סעיף 16 מועלה להצבעה, הצבעה בעד סעיף 16 – רוב נגד – מיעוט סעיף 16 אושר סעיף 17 מועלה להצבעה, הצבעה בעד סעיף 17 – רוב נגד – מיעוט סעיף 17 אושר סעיף 18.

שגית אפיק: היתה כאן אופציה של ישיבה מיוחדת.

שגית אפיק: לפי נוסח הסעיף של הצעת הממשלה, מספר הישיבות המיוחדות לא יעלה על 8 בשנה.

שגית אפיק: הוועדה החליטה שאפשר יהיה לכנס ישיבה מיוחדת נוספת באופן חריג, אפשר לראות את זה באפשרות 1 שמופיעה אצלכם.

שגית אפיק: מכיוון שזה ייצור איזה שהוא הסדר מסורבל, חשבנו להציע, וזה מוסכם על הממשלה ועל בנק ישראל, שבמקום 8 ישיבות מיוחדות, יהיו 12 ישיבות מיוחדות.

שי חרמש: למה צריך לתחום את זה?

שלי יחימוביץ': כדי שלא תהיה ישיבה כל יום.

שלי יחימוביץ': כדי שלא יטרטרו את הנגיד---

שגית אפיק: זו ישיבה מיוחדת לבקשת שני חברים בלבד.

שגית אפיק: לא יעלה על 12 ישיבות.

משה גפני: סעיף 18 לפי האפשרות השנייה, מועלה להצבעה, הצבעה בעד סעיף 18 (האפשרות השנייה) – רוב נגד – מיעוט סעיף 18 (האפשרות השנייה) אושר סעיף 19.

שגית אפיק: בסעיף קטן (1), כשהוועדה דוחה את הפרסום, ביקשה ועדת הכספים שהדיווח לנגיד על הדחייה ייעשה בסמוך לדחייה.

שגית אפיק: במהלך הדיונים, למיטב הבנתי, לא היתה לזה הסכמה מטעם בנק ישראל.

שגית אפיק: עורכת דין ואגו, סעיף 19(ו).

אורנה ואגו: אבל יש שינויים גם לפני כן.

שגית אפיק: עברנו על השינויים לפני כן.

שגית אפיק: לא הייתם.

אורנה ואגו: אף אחד לא קרא לנו החוצה.

משה גפני: לא עכשיו.

משה גפני: נחזור לזה אחר כך.

משה גפני: אתם רוצים חוק או אתם רוצים שינויים?

משה גפני: תחליטו.

משה גפני: סעיף 19 כנוסח הוועדה, שזה בסמוך לדחייה, מועלה להצבעה, הצבעה בעד סעיף 19 – רוב נגד – מיעוט סעיף 19 אושר סעיף 20 - המועצה המנהלית.

משה גפני: מה שסוכם לגבי סעיף 20, בפסקה (3), לאשר את התקציב השנתי לפעילות המנהלית של הבנק.

משה גפני: אנחנו הגענו להסכמה, כולנו, בדיונים גם עם נגיד הבנק וגם עם גורמים נוספים---

חיים אורון: מי הגורמים הנוספים?

משה גפני: גורמים נוספים, כל מיני כאלה שאני מכיר.

חיים אורון: רבנים?

משה גפני: גם רבנים, לא רבנים בעצם.

אמנון כהן: רבנים כלכליים.

משה גפני: הסיכום הוא כזה, וחברת הכנסת קירשנבאום, את יכולה להגיש הסתייגות; הסיכום הוא שהמועצה המנהלית תאשר את תקציב בנק ישראל, את התקציב המנהלי, הפרדנו בין התקציב המנהלי לבין התקציב המוניטרי, ששם יש עצמאות מוחלטת לבנק.

משה גפני: תוך 14 יום מיום אישור התקציב על ידי המועצה המנהלית של בנק ישראל, יימסר דיווח ויתקיים דיון בוועדת הכספים, על התקציב של הבנק.

חיים אורון: יונח התקציב על שולחן---

פניה קירשנבאום: מה שאתה אומר שהוסר הפיקוח לגמרי ונשאר---

משה גפני: לא, אני אסביר מה הכוונה.

משה גפני: אנחנו דיברנו בדיונים על זה שצריך שיהיה פיקוח על התקציב המנהלי, זאת אומרת אם קונים ג'יפים, או משפצים את הבניין, או נותנים שכר שהוא גבוה באופן חריג, שתיכף נדבר לגבי השכר עצמו, אמרנו שצריך שיהיה אישור של ועדת הכספים.

משה גפני: טען הנגיד שזה בסופו של דבר פוגע בעצמאות של הבנק, מכיוון שאם תהיה העלאה של הריבית, לא כמו שהיום, אלא תהיה העלאה של 5%, 5.5%, יבואו חברי ועדת הכספים ויגידו 'מה אתה עושה דבר כזה?

משה גפני: לא נאשר לך את התקציב' ויהיה את השוט שיעמוד מול ההחלטות---

אמנון כהן: ועדת הכספים לא תגיד דבר כזה.

משה גפני: ---מול ההחלטות של הבנק.

משה גפני: מה אנחנו דורשים באישור?

משה גפני: אנחנו דורשים את השקיפות, אנחנו דורשים שאנחנו נדון במה הבנק עושה בנושאים המנהליים כמובן.

משה גפני: הנושאים המוניטריים אלה פרקים אחרים שאנחנו דנים בהם במסגרות ההם, אבל 14 יום לאחר שבנק ישראל מאשר או המועצה המנהלית מאשרת את התקציב, אנחנו מקבלים פה את כל הפירוט, מונח על שולחן הוועדה.

משה גפני: את לוקחת את ספר התקציב ואת בודקת שם, ופתאום קנו ג'יפ שעולה אני לא יודע---

פניה קירשנבאום: ואז מה אני יכולה לעשות?

משה גפני: שום דבר.

פניה קירשנבאום: למה לי לגרום לעצמי כאבי לב ונדודי שינה?

פניה קירשנבאום: אני גם לא רוצה לראות את זה אם אין לי השפעה.

חיים אורון: אל תבואי לישיבה.

משה גפני: לא, חברת הכנסת קירשנבאום, אנחנו מדברים עכשיו ברצינות.

אמנון כהן: צריך עין ציבורית.

משה גפני: את יודעת מה היתה עמדתי.

משה גפני: אני אגיד לך, שכנעו אותי בעניין הזה בעצם העובדה.

משה גפני: ..

משה גפני: הרי לא נבוא לבנק ונגיד 'אנחנו לא מאשרים לכם את התקציב', אלא מה?

משה גפני: עד היום לא היה כלום, היה תקציב מוניטרי ותקציב מנהלי, הכל היה יחד, לא היו צריכים להגיד לך מלה וחצי מלה ואת לא יודעת, נכון לרגע זה, מה קורה בבנק ישראל, לא מה התקציב, את לא יודעת שום סעיף.

משה גפני: החידוש כאן---

פניה קירשנבאום: שאנחנו נדע.

משה גפני: החידוש כאן הוא חידוש פשוט לחלוטין, לא כמו שאנחנו רצינו, אבל העיקרון קיים בסעיף הזה.

משה גפני: היות ואני מסכים עם חברת הכנסת פאינה קירשנבאום, תנו לי לשכנע אותה, כי בזה אני משכנע גם את עצמי.

משה גפני: מה שקורה היום בבנק ישראל, התקציב המוניטרי והתקציב המנהלי מעורבבים זה בזה, אין אף אחד שיודע מה קורה בפועל בבנק ישראל בדברים שהם לא עצמאות הבנק, מה קורה, מי קיבל ג'יפ, כמה ג'יפים יש שם, סתם אני אומר ג'יפ, כי כנראה לאף אחד אין ג'יפ, מה גובה השכר של האנשים.

משה גפני: אין כלום, יותר מאשר במוסד או בשירות הביטחון הכללי.

משה גפני: מה שאנחנו מחדשים עכשיו; הפרדנו בין התקציב המוניטרי לתקציב המנהלי.

משה גפני: התקציב המוניטרי זה עצמאות הבנק, התקציב המנהלי הוא תקציב שונה לחלוטין.

משה גפני: כשהם מאשרים את התקציב המנהלי, בתוך 14 יום הוא מונח על שולחן הוועדה.

משה גפני: כלומר את ואני וכולנו מקבלים את פירוט התקציב, אנחנו יודעים מה שנעשה, מה שלא ידענו עד היום.

משה גפני: לאחר שאנחנו קוראים את התקציב, אנחנו מקיימים עליו דיון, בדיון כזה בוודאי יהיה הנגיד, המשנה לנגיד, יהיה דיון על הפרטים, ואם את מוצאת בדבר הזה שיש פה באמת חריגה שאיננה תואמת את המינהל הציבורי התקין, מי שמאשר את זה זו מועצה, זה לא שהנגיד מאשר לבד, יש מועצה וזה יעמוד פה בביקורת של ועדת הכספים, אם אכן תהיה ביקורת, אני מקווה שלא תהיה.

משה גפני: אני לא חושב שזה עובר לסדר היום כאשר תהיה כזאת שקיפות שלא היתה עד היום.

משה גפני: אז היינו יכולים להתעקש ולהגיד 'לא מספיק, נאשר'.

משה גפני: בואי נלך את הצעד הזה שהוא צעד גדול קדימה, לא יילך?

משה גפני: אנחנו, המחוקקים, אם נראה שבאמת העסק לא מתנהל כמו שצריך, נחוקק.

צבי אקשטיין: הערה אחת.

צבי אקשטיין: אתם אישרתם את סעיף 16(3)---

משה גפני: אני אאפשר לך לחזור לזה.

משה גפני: אחרי זה נחזור.

אמנון כהן: גם לי יש הסתייגות דיבור בנושא הזה.

שגית אפיק: אני מפנה את תשומת לבכם, עמוד 11 למטה, (ב)(1), יש תוספת שגם הוועדה ביקשה, שהתקציב יפורסם ברשומות, אז אני רק אוסיף שזה ייעשה לאחר הדיון בוועדת הכספים.

משה גפני: נכון.

אמנון כהן: לא ראיתי 14 יום.

שגית אפיק: אני אוסיף את זה.

משה גפני: לא כתוב, עכשיו החלטנו.

שגית אפיק: אני אנסח; תוך 14 ימים ממועד אישור התקציב על ידי המועצה תונח הצעת התקציב על שולחנה של ועדת הכספים וועדת הכספים תקיים בה דיון.

שגית אפיק: בעמוד 11 בהמשך, כשהמועצה תפרסם ברשומות את התקציב, אני אוסיף שזה ייעשה לאחר הדיון בוועדת הכספים.

שגית אפיק: בעמוד 11 פסקה (8), היתה התלבטות בוועדה האם בראש הצוות לתיקון ליקויים לעניין דוח מבקר המדינה יעמוד יושב ראש המועצה או הנגיד.

שגית אפיק: זה נותר להכרעה ברגעים אלה.

שלי יחימוביץ': בעיניי זה היינו הך.

שלי יחימוביץ': לא נראה לי קריטי.

צבי אקשטיין: העמדה שלנו זה שיהיה יושב ראש המועצה, בגלל שהנגיד עצמו מבוקר---

אורנה ואגו: אנחנו לא התנגדנו להצעה שהנגיד יעמוד בראש הצוות לתיקון ליקויים, כמו שהוצע כאן בוועדה, והתייעצנו גם עם משרד מבקר המדינה וזה נראה להם.

אורנה ואגו: שאלנו אם הנגיד, או עובד בכיר של הבנק שהוא הסמיך לכך, וזה נראה להם מתאים.

משה גפני: לא.

אורנה ואגו: אני שאלתי אותם, קודם כל שתדעו את עמדת מבקר המדינה.

אמנון כהן: אני רוצה להגיד לחברים שלמרות שגם הנגיד מבוקר, אבל תמיד עדיף שראש הפירמידה יהיה אמון על תיקון הליקויים.

אמנון כהן: כמו שיש ראש עירייה, יש מבקר עירייה, ומי שאמון על תיקון הליקויים זה ראש העירייה והוא המבוקר.

שלי יחימוביץ': זה לא פוטר אותו מביקורת, זה רק מטיל עליו את החובה לבצע את---

שגית אפיק: זה מטיל את האחריות על ראש הפירמידה, ככה זה גם ביתר החקיקה.

אמנון כהן: הוא יכול להאציל מסמכויותיו אחר כך, אבל הוא---

משה גפני: אז מה ההצעה שלך?

אמנון כהן: הנגיד.

משה גפני: אם הם גם לא מתנגדים, אז בכלל אנחנו בעד שלום.

אורנה ואגו: אנחנו לא מתנגדים.

אורנה ואגו: אנחנו ביקשנו שזה 'או עובד בכיר של...'.

שגית אפיק: לא, הנגיד, זה יהיה רק נגיד.

שגית אפיק: זה יהיה 'למנות', במקום 'לשמש' צוות לתיקון ליקויים ובראש הצוות לתיקון ליקויים יעמוד הנגיד.

שגית אפיק: נקודה.

שגית אפיק: סעיף קטן (ב) באותו עמוד, לעניין פרסום הפרוטוקולים של המועצה.

שגית אפיק: החלטת הוועדה היתה שהמועצה תפרסם לא רק את עיקרי תכנית העבודה שלה אלא גם את הפרוטוקולים של הישיבות שלה, אבל שתהיה לה אפשרות, בהחלטה מנומקת, לקבוע שפרוטוקול מסוים לא יפורסם.

שגית אפיק: בנק ישראל מציע את האופציה השנייה שתראו שנמצאת שם, שהמועצה תפרסם את סיכום הדיונים בהיקף, במתכונת ובמועדים שתקבע וכפי שתמצא לנכון.

שלי יחימוביץ': לא מקובל.

אורנה ואגו: אני בדקתי ואני לא יכולה להגיד שאני יכולה להגיד על כל המערכת, אבל לא ידוע לי על רשות אחרת שחייבת בעריכת פרוטוקולים ובפרסומם.

שלי יחימוביץ': אתם לא רשות אחרת, אני מאוד מצטערת.

שלי יחימוביץ': אתם לא רשות, אתם לא חברה ציבורית שנסחרת בבורסה, אתם גוף ייחודי ואנחנו גם מתייחסים אליכם בכפפות של משי כי אתם גוף ייחודי.

שלי יחימוביץ': כל מה שאנחנו מבקשים זה שקיפות של הפרוטוקולים, ואנחנו מאפשרים לכם גם לא לפרסם אותם---

אמנון כהן: אם יש נושא מסוים שאתם רוצים---

שלי יחימוביץ': נושאים פרסונליים, אל תפרסמו.

שלי יחימוביץ': נושאים שאתם מחליטים שהם קריטיים, אבל שהנחת היסוד, והנגיד הסכים לזה בדיון, תהיה לפרסם, כשהחריג הוא לא לפרסם.

אורנה ואגו: אני לא חושבת שהנגיד הסכים לזה.

שלי יחימוביץ': הוא קיבל את זה.

אמנון כהן: הוא אמר שיעשה דיון פנימי.

שלי יחימוביץ': אבל הוא קיבל את התזה של לפרסם, למעט דיונים מסוימים, ולא לא-לפרסם.

שי חרמש: אין לך בעיה עם זה, מופיע לך 'ההחלטות העיקריות'.

שלי יחימוביץ': לא, אני רוצה פרוטוקולים.

שגית אפיק: גם בהצעה של חברי הוועדה זה 'ההחלטות העיקריות', אבל---

חיים אורון: הפרוטוקולים מתייחסים להחלטות העיקריות.

רוני טלמור: ההצעה של בנק ישראל, בשינויים מסוימים, נראית לי יותר נכונה מהרעיון של פרסום מלא של פרוטוקולים.

רוני טלמור: הרעיון של סיכום דיונים זה נכון יותר, גם מבחינת אופי הנושאים, שהם נושאים מנהליים ונוגעים לעובדים, לאנשים, הרגישות פה היא רבה.

שגית אפיק: אבל הקביעה היא של המועצה.

שגית אפיק: עורכת דין טלמור, המועצה תחליט.

רוני טלמור: אני מבקשת להציע להשאיר את זה בנוסח הזה, אבל את הסיפא שנראית לי רחבה מדי, לצמצם.

רוני טלמור: זאת אומרת אם המתכונת תהיה שמפרסמים את סיכום הדיונים בעניינם, מצרפים את סיכום הדיונים בעניינם, זה נראה לי די מספק.

שלי יחימוביץ': אבל זה בדיוק ההיפך ממה שעלה ודנו על זה שעה ארוכה באחת הישיבות, ופה את מבטלת בהינף יד, כאילו לא נאמרו הדברים.

רוני טלמור: אבל חברת הכנסת יחימוביץ, המשמעות תהיה שהפרוטוקולים יריאו כמו סיכום דיון.

רוני טלמור: הרי אין חובה לעשות פרוטוקולים מילוליים או מפורטים.

שלי יחימוביץ': סליחה, ועדת הכספים---

משה גפני: אני נורא מצטער, אני לא פותח דיון.

משה גפני: הוועדה צריכה להכריע בין שתי הגישות.

רוני טלמור: אני מציעה למחוק את הסיפא מהאופציה---

משה גפני: שמענו את הצעתך, הכל בסדר.

משה גפני: יש אפשרות אחת, כפי שעלה פה בדיון, שהפרוטוקולים של ישיבותיה יפורסמו, אבל יש הסתייגות, המועצה עצמה יכולה לקבל החלטה, כתוב בנוסח שלנו, של חברי הוועדה, שיש נושאים שהיא לא מפרסמת.

משה גפני: זה בידיה.

משה גפני: היא יכולה להחליט שהיא לא מפרסמת, למשל נושאים פרסונליים.

משה גפני: ההצעה של בנק ישראל זה שעיקרי הדיונים, כפי שכתוב.

משה גפני: אנחנו צריכים להכריע---

אורנה ואגו: רק אם אפשר להעיר משהו?

שלי יחימוביץ': חבר הכנסת גפני, אמרת שאתה לא פותח דיון.

אורנה ואגו: אם מקבלים את ההצעה שהועלתה, אני רק מציעה בשורה האחרונה לקבוע כי פרוטוקול של דיון מסוים או חלקו, כי יכול להיות שאפשר---

משה גפני: בסדר גמור.

משה גפני: מי בעד אפשרות אחת?

משה גפני: ירים את ידו.

משה גפני: מי נגדה? אין.

משה גפני: מי נמנע?

משה גפני: אין.

משה גפני: לפי התיקון שהציעה עורכת דין אורנה ואגו.

משה גפני: סעיף 20 מועלה להצבעה,

שגית אפיק: לגבי התקציב, הפרוטוקולים?

משה גפני: הצבעה בעד סעיף 20 – רוב נגד – מיעוט סעיף 20 אושר סעיף 21 מועלה להצבעה, הצבעה בעד סעיף 21 – רוב נגד – מיעוט סעיף 21 אושר סעיף 22 מועלה להצבעה, הצבעה בעד סעיף 22 – רוב נגד – מיעוט סעיף 22 אושר סעיף 23 מועלה להצבעה, הצבעה בעד סעיף 23 – רוב נגד – מיעוט סעיף 23 אושר סעיף 24 מועלה להצבעה, הצבעה בעד סעיף 24 – רוב נגד – מיעוט סעיף 24 אושר סעיף 25 מועלה להצבעה, הצבעה בעד סעיף 25 – רוב נגד – מיעוט סעיף 25 אושר סעיף 26.

משה גפני: לפי התיקונים פה.

שגית אפיק: יש פה רק הבהרת הנכלל, כפי שדיברנו גם בהבהרת הנוסח.

אורנה ואגו: זה לא מבהיר.

שגית אפיק: הנסחית שלנו אומרת שכן.

אורנה ואגו: זו אותה מלה.

שי חרמש: נכלל זה בסדר, זה מה שרצינו.

שגית אפיק: הנסחית שלנו אומרת שזה בסדר.

שגית אפיק: אין 'כלול'.

אורנה ואגו: פה גם מעירים על הנוסח?

אורנה ואגו: כי הנוסח הקודם, כמו בחוק מבקר המדינה, יותר נראה לנו.

שי חרמש: הנוסח הקודם לא אפשר פתח יציאה.

משה גפני: סעיף 26 מועלה להצבעה, הצבעה בעד סעיף 26 – רוב נגד – מיעוט סעיף 26 אושר סעיף 27 מועל להצבעה, הצבעה בעד סעיף 27 – רוב נגד – מיעוט סעיף 27 אושר סעיף 28 מועלה להצבעה, הצבעה בעד סעיף 28 – רוב נגד – מיעוט סעיף 28 אושר סעיף 29.

אמנון כהן: אתה הולך יותר מדי מהר.

שגית אפיק: סעיף 29 זה סעיף של ניגוד עניינים והיתה פה הערה לגבי מה קורה במצב שהוא מטפל בנושא שגורם לו להימצא בניגוד עניינים, משום שהסעיף מדבר רק על הודעה על ניגוד עניינים לגבי דיון והצבעה.

שגית אפיק: לגבי כל יתר התאגידים הסטטוטוריים, מופיע גם טיפול.

רוני טלמור: אני לא מכירה את זה.

רוני טלמור: מאיפה זה צץ?

שלי יחימוביץ': אני גם לא זוכרת שדנו בזה.

שגית אפיק: נכון, זו היתה הערה של הנסחית אצלנו בלשכה, כשהיא עברה על הדברים.

שגית אפיק: סעיף 29, הסעיף מתייחס אך ורק להודעה על ניגוד עניינים בדיון ובהצבעה, ולא לגבי טיפול.

רוני טלמור: אפשר להכניס את זה.

רוני טלמור: לדעתי זה לא מאוד נחוץ, כי לא מדובר בנושאי משרה שמכנים באופן עקיף.

רוני טלמור: בדרך כלל לגבי מנהל כללי או סגן מנהל כללי מחילים הוראה כזו.

משה גפני: אפשר לא להכניס את זה?

משה גפני: בסדר, לא מכניסים.

שגית אפיק: אפשר לא להכניס את זה.

משה גפני: סעיף 29 מועלה להצבעה, הצבעה בעד סעיף 29 – רוב נגד – מיעוט סעיף 29 אושר סעיף 30.

שגית אפיק: החלטת הוועדה היתה שהם 'יקבלו' את המידע ולא 'רשאים לקבל', והפנייה תהיה לעובד הבנק שהנגיד הסמיך לצורך זה.

משה גפני: סעיף 30, כפי שזה, מועלה להצבעה, הצבעה בעד סעיף 30 – רוב נגד – מיעוט סעיף 30 התקבל

אמנון כהן: אדוני, אנחנו הכנסנו שינויים חשובים בתוך החוק הזה.

משה גפני: בסדר, אחרי זה נעשה את ההסברה.

חיים אורון: חבר הכנסת כהן, ביום העצמאות.

חיים אורון: יש מדליקי משואה עבור שינויים בחוק בנק ישראל.

חיים אורון: יש שם מקום פנוי אחד.

משה גפני: סעיף 31.

שגית אפיק: גמול והוצאות לחברים מקרב הציבור בוועדה המוניטרית ובמועצה המנהלית, ייעשה כפי שהוא נעשה היום, באישור ועדת הכספים.

שגית אפיק: זאת היתה בקשה של הוועדה.

אורנה ואגו: מה זאת אומרת כפי שהוא נעשה היום?

שגית אפיק: בתקנות החברות הממשלתיות, בתאגידים סטטוטוריים אחרים.

אורנה ואגו: חשבנו שתוספת של אישור ועדת הכספים לממשלה והאוצר נראית מסורבלת להליך של---

חיים אורון: למה צריך ועדת כספים?

משה גפני: טוב, יורד.

משה גפני: הבעיה עם בנק ישראל, מה שהתברר לי, שמה שהם מסכימים כאן, הם חוזרים לבנק, מתייעצים ביניהם וחוזרים אחרי זה עם...

משה גפני: אבל אנחנו מקבלים את מה שבנק ישראל אומר, במיוחד כשאני רואה שהנגיד הגיע.

משה גפני: סעיף 31, בלי אישור ועדת הכספים, מועלה להצבעה, הצבעה בעד סעיף 31– רוב נגד – מיעוד סעיף 31 אושר סעיף 32, עם התיקון של מחיקת פקודת הנזיקין, מועלה להצבעה, הצבעה בעד סעיף 32 – רוב נגד – מיעוט סעיף 32 אושר סעיף 33 מועלה להצבעה, הצבעה בעד סעיף 33 – רוב נגד – מיעוט סעיף 33 אושר סעיף 34 מועלה להצבעה, הצבעה בעד סעיף 34 – רוב נגד – מיעוט סעיף 34 אושר בכל הסעיפים האלה שאין הסתייגויות ואין שינויים, אני לא יכול לעשות את זה יחד?

משה גפני: לא יכול.

משה גפני: סעיף 35 מועלה להצבעה, הצבעה בעד סעיף 35 – רוב נגד – מיעוט סעיף 35 אושר סעיף 36.

שגית אפיק: סעיף 36, פסקה (4).

שגית אפיק: למעשה, לפי הסכמה שהתקבלה כאן לפני הישיבה, המלים 'בקשר עם מתן האשראי', זאת היתה בקשה של איגוד הבנקים שיתווספו המלים 'בקשר עם מתן האשראי כאמור'.

שגית אפיק: בנק ישראל הסכים להוסיף את המלים האלה, גם ביחס לפסקה (5), בקשר עם מתן האשראי, כאשר לגבי שתי הפסקאות יתווספו גם המלים, ביחס לתנאים ולהוראות שרשאית הוועדה לתת, היא תוכל לתת אותן טרם מתן האשראי וכל עוד לא נפרע במלואו.

שגית אפיק: זה היה לבקשת חבר הכנסת אורון.

רוני טלמור: אני מבקשת להציע לעניין הנוסח, שהנוסח יהיה כזה; שזה בקשר עם מתן האשראי כאמור, ולהבטחת פירעונו.

רוני טלמור: זה קצר יותר וזה אומר בדיוק את---

שגית אפיק: מבחינתי אין בעיה.

שגית אפיק: עורכת דין דורפמן, זה מקובל עלייך?

נטע דורפמן: מצוין.

חיים אורון: למה מצמצמים את זה?

חיים אורון: כל עוד הוא לא נפרע, אני מבקש את הנוסח המקורי.

שגית אפיק: כל עוד לא נפרע במלואו?

משה גפני: למה צריך את זה?

משה גפני: זה נשמע מנוסח יותר יפה.

חיים אורון: אני מבקש לשנות למקורי.

שגית אפיק: זה לא תמיד יצמצם, לפעמים זה ירחיב 'להבטחת פירעונו'.

חיים אורון: לא, 'כל עוד הוא לא נפרע', מכיל בתוכו 'להבטחת פירעונו'.

רוני טלמור: לא, זה רק מציין את הזמן, זה לא מציין את המהות.

חיים אורון: אבל פה זה כתוב, כל עוד לא נפרע.

שגית אפיק: אבל 'כל עוד לא נפרע', זה התקופה, ו'להבטחת פירעונו' זה מבחן מהותי יותר.

חיים אורון: אז אני תיכף אוסיף לזה, 'ויפקח לאורך כל התקופה עד שהוא נפרע', אתם רוצים שאני אכניס ניסוח כזה?

חיים אורון: הכוונה---

משה גפני: אני מקבל את העמדה של חבר הכנסת אורון.

משה גפני: אנחנו לא פותחים דיון.

נטע דורפמן: אבל בקשר למתן האשראי?

שגית אפיק: בקשר למתן האשראי ב-(4) ו-(5) בטרם מתן האשראי וכל עוד לא נפרע במלואו.

חיים אורון: לא, אני לא הולך ל---

משה גפני: חבר הכנסת אורון, אין דיון.

שגית אפיק: אתה יכול להצביע על 36.

משה גפני: לפי הנוסח הזה שדיברנו---

אורנה ואגו: סליחה, אנחנו לא רואים את הצורך להוסיף את זה בסעיף קטן (4), בקשר לבנקים.

אורנה ואגו: אנחנו כן רואים את הצורך להוסיף את זה בסעיף קטן (5).

אורנה ואגו: בקשר לבנקים, הרי בין תפקידינו זה גם הפיקוח על הבנקים, אנחנו לא צריכים עוד---

חיים אורון: רצו אחידות בין השניים.

שגית אפיק: זו היתה בקשה שלהם שהתקבלה כאן.

אורנה ואגו: האחידות, מה שביקשו, זה ברישא.

משה גפני: תודה רבה, סעיף 36 כפי שקבענו, מועלה להצבעה, הצבעה בעד סעיף 36 – רוב נגד – מיעוט סעיף 36 אושר סעיף 37 מועלה להצבעה, הצבעה בעד סעיף 37 – רוב נגד – מיעוט סעיף 37 אושר מה יש בסעיף 38?

שגית אפיק: סעיף 38, החלטת הוועדה היתה שההוראות יפורסמו ברשומות ובאתר האינטרנט ויכנסו לתוקף שלושה ימים מיום פרסומן באתר האינטרנט.

שגית אפיק: משרד המשפטים ובנק ישראל מבקשים שההוראות יפורסמו ברשומות בתוך שלושה---

רוני טלמור: לא, אנחנו לא מבקשים.

רוני טלמור: אנחנו מבקשים לא להוסיף שום דבר.

שגית אפיק: להוריד הכל, אתם מבקשים.

שגית אפיק: שלא יהיה פרסום ברשומות של הוראות הנזילות?

רוני טלמור: אנחנו צריכים לסיים את הדיון ולהחליט אם מדובר בתקנות בנות פועל תחיקתי.

רוני טלמור: אם כן, ממילא צריך פרסום, ואם לא, אנחנו נדאג לפרסום מתאים אחר.

משה גפני: אתם מבקשים להוריד את זה?

משה גפני: את הכל?

רוני טלמור: כן, את (ב)(1) להוריד.

שגית אפיק: עורכת דין טלמור, רק תסבירי למה.

רוני טלמור: יש לנו ספק האם מדובר בתקנה בת פועל תחיקתי.

רוני טלמור: עד היום הוראות הנזילות פורסמו ברשומות כתקנות.

רוני טלמור: כיוון שיש ספק, אם מדובר בתקנות בנות פועל תחיקתי, ממילא חייב, ואם לא, אנחנו נדבר על זה---

משה גפני: בסדר, אנחנו נשאיר את המצב כמות שהוא.

משה גפני: אנחנו מקבלים את העמדה שלכם.

משה גפני: כמו שהיה עד היום, באישור ועדת הכספים, כך ימשיך להיות.

משה גפני: זה מה שהיה עד היום, הכל בסדר.

רוני טלמור: לא, לא.

שגית אפיק: כדי שלא ייכנס אישור ועדת הכספים, הפשרה בישיבה היתה, אחרי שעלתה הבקשה שיישאר אישור ועדת הכספים כפי שקיים היום, שהוראות הנזילות יפורסמו באתר האינטרנט וברשומות וייכנסו לתוקף שלושה ימים מיום הפרסום באתר, כדי לתת כלי מהיר יותר לבנק ישראל.

שגית אפיק: מציע חבר הכנסת גפני, יושב ראש הוועדה, לחזור למצב הקיים, שבו יהיה אישור ועדת הכספים, אלא אם כן תסכימו על הפרסום.

שגית אפיק: מה אתם מעדיפים?

נטע דורפמן: זה לא אני, זה בנק ישראל, באמת ההצעה המקורית של הוועדה שהוראות הנזילות יפורסמו ברשומות.

רוני טלמור: אם אתם עומדים על ההצעה, כמו שהיא הוצעה על ידי בנק ישראל, אז אני רק מבקשת לשפר את הנוסח ושהוא יאמר כך, שהוראות הנזילות יפורסמו ברשומות ובאתר האינטרנט ובהן יצוין מועד תחילתן, שיהיה שלושה ימים מיום פרסומן באתר האינטרנט כאמור, ושהנוסח המחייב הוא זה שיפורסם ברשומות, ושהודעה על מתן ההוראות תימסר לתאגידים הבנקאיים שעליהם הן חלות ביום פרסומן באתר האינטרנט.

אורנה ואגו: עלינו זה מקובל.

רוני טלמור: זה הנוסח במידה ועומדים על התוספת.

משה גפני: מה אומרים החברים?

שי חרמש: אין בעיה.

משה גפני: מי בעד?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הסעיף אושר.

משה גפני: קיבלנו את העמדה והצבענו.

חיים אורון: מה קורה בסעיף (ז)?

שגית אפיק: 'הורה הנגיד כאמור, תפורסם החלטתו באופן שיורה'.

שגית אפיק: אני חושבת---

אורנה ואגו: אנחנו לא הסכמנו לזה.

אורנה ואגו: אנחנו אמרנו שפרסום---

משה גפני: אז אנחנו חוזרים להצעה המקורית, אישור ועדת הכספים.

חיים אורון: חבר הכנסת גפני, רגע, תן להבין.

אורנה ואגו: אני מוכנה לנמק את זה, והנגיד ודאי גם יהיה מוכן לנמק, הוא יכול יותר טוב ממני, אבל הפרסום במצב כזה ---

משה גפני: אתם רוצים את זה?

משה גפני: צריך את זה?

משה גפני: 'הורה הנגיד', צריך?

חיים אורון: לא, אם הנגיד אסר על בנק לעשות פעולה והוא לא רוצה לפרסם, כי הוא חושב שהיושב ראש גנב כסף, אתה לא יכול לחייב אותו לפרסם את זה.

משה גפני: אז אתה מקבל את העמדה.

חיים אורון: שהוא לא חייב לפרסם.

שגית אפיק: אני אגיד לכם מה עלה בוועדה.

שגית אפיק: ---

חיים אורון: אני לא התכוונתי לשום מקרה קונקרטי.

אורנה ואגו: אני רוצה להסביר מה החשש שלנו.

משה גפני: אין צורך, אנחנו מקבלים את העמדה של הנגיד, רק יהיה כתוב?

שגית אפיק: 'הורה הנגיד כאמור, תפורסם החלטתו אם ימצא לנכון ובאופן שיורה'.

משה גפני: סעיף 38---

שגית אפיק: (ז).

משה גפני: --- עם התיקונים שנאמרו כאן, מועלה להצבעה, הצבעה בעד סעיף 38 – רוב נגד – מיעוט סעיף 38 אושר הסעיף הזה חל גם על הנגיד הבא, רק שעד אז אנחנו נראה שיש בעיות, אז נעשה בלאו הכי תיקונים.

משה גפני: כרגע זה חל על כולם.

משה גפני: סעיף 39.

שגית אפיק: פה הפכנו את הנוסח לבקשת יושב ראש הוועדה, שהבנק, לצורך קבלת מידע, הוא יצטרך ראשית, שלב ראשון, לפנות לרשות הפיקוח, ורק לאחר שהוא לא קיבל מרשות הפיקוח את המידע, הוא יהיה רשאי לפנות לגוף הפיננסי בעצמו.

משה גפני: דיברנו על זה בדיונים.

שגית אפיק: הנוסח הופיע בצורה הפוכה, למעשה.

שגית אפיק: מהותית זה אומר את אותו הדבר, הנוסח הובהר כך שיהיה ברור שבשלב ראשון יהיה צורך לפנות לרשות הפיקוח ורק אם לא יתקבל המידע ממנה, אפשר יהיה לדרוש אותו מהגוף הפיננסי.

שגית אפיק: בסעיף קטן (ב)(3) היתה הערה של איגוד הבנקים.

שגית אפיק: הם ביקשו שבמצבים שבהם יש התנגשות עם איסור על עסקאות בחוץ לארץ, לנסות לפתור את זה.

שגית אפיק: עמדת משרד המשפטים ועמדת בנק ישראל היא שאין מקום לעשות את זה בנוסח.

משה גפני: מה זה בפסקה (ד) בעמוד 23?

שגית אפיק: בסעיף קטן (ד) אותו הדבר כמו סעיף קטן (א).

שגית אפיק: הפכנו את הנוסח כך שיהיה ברור שפונים קודם לרשות הפיקוח.

אורנה ואגו: אני יכולה לעמוד בהבטחתי לאיגוד הבנקים, שאמרתי שאנחנו נהיה מוכנים להצהיר את זה לפרוטוקול?

אורנה ואגו: אנחנו לא רוצים להכניס את זה בחוק, אבל נהיה מוכנים להצהיר שלא נעמוד על---

משה גפני: נכון, נכון.

משה גפני: אני מבקש מבנק ישראל לומר מה שהוא אומר על העניין הזה, אני מבקש שיהיה רשום בפרוטוקול.

משה גפני: לפני שאנחנו מאשרים את סעיף 39, בנק ישראל מבקש להצהיר לפרוטוקול הודעה כדלהלן.

משה גפני: בבקשה.

אורנה ואגו: אנחנו לא נעמוד על מסירת מידע שנדרש מגוף פיננסי שמקורו בסניף בחוץ לארץ, אם מסירתו כרוכה בהפרת דין זר החל על אותו סניף.

שגית אפיק: זה לעניין סעיף 39(ב)(3) לבקשת איגוד הבנקים.

משה גפני: זה גם לבקשתנו.

משה גפני: זה חלק מן העניין.

משה גפני: חלק מאישור החוק זה ההודעה הזאת של בנק ישראל.

אורנה ואגו: זה לעניין כל סעיף 39.

משה גפני: בסדר גמור, יפה מאוד.

משה גפני: סעיף 39 עם התיקונים, מועלה להצבעה, הצבעה בעד סעיף 39 – רוב נגד – מיעוט סעיף 39 אושר סעיף 40 מועלה להצבעה, הצבעה בעד סעיף 40 – רוב נגד – מיעוט סעיף 40 אושר סעיף 41 מועלה להצבעה, הצבעה בעד סעיף 41 – רוב נגד – מיעוט סעיף 41 אושר סעיף 42.

משה גפני: לפני שאנחנו מאשרים את הסעיף, אני מבקש שיהיה רשום בפרוטוקול הודעה של יושב ראש ועדת הכספים, על דעת כל חברי הוועדה: אנחנו מבקשים, והנגיד גם הסכים לעניין הזה, שלמען העיוורים, השטרות החדשים שיודפסו יהיו בגדלים שונים בכדי שיהיה לעיוורים את היכולת להבחין בין השטרות והנגיד אמר לי שבאמת זה מה שהולכים לעשות, ואני מודיע את זה לפרוטוקול.

אמנון כהן: יש הצעת חוק שראיתי, של חבר הכנסת נסים זאב, שיהיה כתוב על השטרות בעזרת ה'.

משה גפני: אתה יכול להוסיף את זה לפרוטוקול.

אמנון כהן: אני רוצה להכניס תיקון.

שגית אפיק: זו הסתייגות?

שגית אפיק: אתה רוצה שזה יהיה בחוק, או שאתה רוצה לבקש מהנגיד?

אמנון כהן: לא, אני רוצה לבקש את אישורו של הנגיד.

אמנון כהן: אם הוא לא מתנגד?

נגיד בנק ישראל סטנלי פישר: הוא כן מתנגד.

אמנון כהן: למה בארצות הברית לא מתנגדים?

נגיד בנק ישראל סטנלי פישר: אני לא יודע, אני לא הנגיד האמריקאי.

אמנון כהן: בסדרות החדשות, לא עכשיו.

אמנון כהן: בשטרות החדשים, מה שאתה הולך להדפיס, לא מהיום, מאותו יום ש---

נגיד בנק ישראל סטנלי פישר: אני מציע שלא נכניס את ענייני הדת שם, שכסף יהיה כסף.

אמנון כהן: בארצות הברית?

אמנון כהן: איזה דת יש?

נגיד בנק ישראל סטנלי פישר: בארצות הברית הם עשו את זה לפני 200 שנה.

משה גפני: אני מציע, היות ולא התקיים על זה דיון---

שי חרמש: אני מציע הצעת פשרה.

משה גפני: אל תתערב.

שי חרמש: אם ימצאו מטבעות של בר כוכבא שכתוב בעזרת ה', גם אנחנו---

משה גפני: אני לא מסכים שתעשה צחוק ממה שהציע חבר הכנסת אמנון כהן.

שי חרמש: אני תומך.

משה גפני: אל תתמוך אפילו, בגלל שאני רוצה להגיד מה שאני אומר.

משה גפני: מה שהעלה חבר הכנסת אמנון כהן זה נושא מאוד חשוב.

משה גפני: זה לא עלה בדיונים כאן בחוק, לכן אני מציע כך; אני מציע שאתה תקיים שיחה, לא במסגרת החוק, עם נגיד בנק ישראל---

שי חרמש: ושגם יהיה כתוב 'לא נסחר בשבת'.

משה גפני: לא קשור לחוק.

משה גפני: בסדר?

אמנון כהן: לא.

אמנון כהן: אני אקיים שיחה עם הנגיד---

משה גפני: גם אני אשתתף בשיחה.

אמנון כהן: ואני מבקש לכתוב את זה כהסתייגות כרגע, בשם חבר הכנסת אמנון כהן, אני מבקש להוסיף את המלים בעזרת ה'.

אמנון כהן: זה יבוא כהסתייגות למליאת הכנסת.

אמנון כהן: עד אז אני אקיים דיונים ושיחות עם נגיד בנק ישראל.

משה גפני: מקובל עליי.

ציון פיניאן: רק הערה, אם יהיה כתוב בעזרת ה'---

חיים אורון: אם אתם רוצים לפרק פה את כל ההסכמות---

משה גפני: חבר הכנסת אורון, תעשה לי טובה, תפסיקו.

משה גפני: גם אתם, קיבוצניקים, תנו לנו רגע.

שגית אפיק: אבל אם הוא עושה הסתייגות?

משה גפני: לא, זה הסתייגות דיבור.

משה גפני: את רוצה שאני אצביע נגד ההסתייגות הזאת?

חיים אורון: אל תסבך את חבר הכנסת גפני ואל תסבך אותנו.

משה גפני: מי בעד סעיף 42?

משה גפני: בהסתייגות דיבור.

אמנון כהן: לא, לא דיבור.

משה גפני: זה ייפול.

אמנון כהן: ואם אני אסכים איתו, איך יהיה?

שגית אפיק: ממילא הנגיד יקבע, זה לא צריך להיכנס לחוק.

שגית אפיק: שים לב לסעיף, הנגיד קובע.

חיים אורון: ההסתייגות הבאה תהיה ביסמיאללה, בשתי השפות הרשמיות, אתה רוצה את זה?

חיים אורון: עכשיו אני מדבר ברצינות.

חיים אורון: אתה רוצה שעל השטרות יופיע ביסמיאללה?

חיים אורון: מה איתכם?

חיים אורון: אם אתה רוצה, אז תלך עם זה.

אמנון כהן: אין לי בעיה.

חיים אורון: די.

חיים אורון: יש דברים שלא מתחילים איתם בבדיחות, כי הם נגמרים לא טוב.

משה גפני: הוא לא העלה את זה כבדיחה.

שלי יחימוביץ': אני ראיתי הסתייגויות שלך שגם מתחילות כבדיחה, מן הגורן ומן היקב.

חיים אורון: הוא לא מתכוון לזה.

משה גפני: הוא לא התכוון לזה.

משה גפני: חבר הכנסת אמנון כהן העלה נושא, זה לא היה במסגרת הדיון.

משה גפני: אני ביקשתי ממנו שישאיר את זה כהסתייגות דיבור בשלב הזה, כדי שלא נצטרך להצביע.

משה גפני: אם נצטרך להצביע אני מצביע איתו על ההסתייגות.

חיים אורון: אבל תחזיר את זה לוועדה.

משה גפני: אז ביקשתי שכרגע זה יהיה הסתייגות דיבור, שלא נצביע על זה, הוא ידבר עם הנגיד, אם יהיו חידושים בעניין הזה ויצטרכו להכניס את זה לחקיקה, סמכותי להחזיר את החוק לוועדה.

משה גפני: כרגע לא צריך להצביע, הבנתי את העניין, אני מודיע פעם שלישית, בפרוטוקול, שאני תומך בהצעה של חבר הכנסת אמנון כהן ואני סומך על הנגיד שהנגיד יישב איתו ושיגיעו למה שיגיעו.

משה גפני: כרגע מצביעים רק על סעיף 42, כפי שאמרתי, עם ההודעה שלי על הנושא של העיוורים, שגם את זה אני לא מכניס לחוק.

משה גפני: הצבעה בעד סעיף 42 – רוב נגד – מיעוט סעיף 42 אושר סעיף 43 מועלה להצבעה, הצבעה בעד סעיף 43 – רוב נגד – מיעוט סעיף 43 אושר סעיף 44 מועלה להצבעה, הצבעה בעד סעיף 44 – רוב נגד – מיעוט סעיף 44 אושר סעיף 45.

שגית אפיק: הבקשה היתה שבהתאם למצב הקיים היום, ביטול שטרי כסף ומעות ייעשה באישור ועדת הכספים.

שגית אפיק: בסעיף קטן (ו), בעמוד 25, יש קביעה של כללים על ידי הנגיד לגבי הוצאה מהמחזור של מטבע פגום.

שגית אפיק: הוועדה ביקשה שזה יהיה באישור ועדת הכספים, לרבות לעניין העמלה.

שגית אפיק: בנק ישראל מבקש שהאישור יהיה רק לעניין העמלה.

משה גפני: מקבלים את עמדת בנק ישראל ואישור ועדת הכספים יהיה רק לעניין העמלה.

שגית אפיק: בסעיף קטן (ו), ובסעיף קטן (א) זה יישאר באישור ועדת הכספים.

משה גפני: נכון.

משה גפני: סעיף 45 מועלה להצבעה, הצבעה בעד סעיף 45 – רוב נגד – מיעוט סעיף 45 אושר סעיף 46 מועלה להצבעה, הצבעה בעד סעיף 46 – רוב נגד – מיעוט סעיף 46 אושר סעיף 47 מועלה להצבעה, הצבעה בעד סעיף 47 – רוב נגד – מיעוט סעיף 47 אושר סעיף 48 מועלה להצבעה, הצבעה בעד סעיף 48 – רוב נגד – מיעוט סעיף 48 אושר סעיף 49.

משה גפני: מה יש לנו פה?

שגית אפיק: אין פה שום תיקון, זו טעות.

שגית אפיק: זה נשאר אותו דבר.

משה גפני: סעיף 49, כהצעת הוועדה, מועלה להצבעה, הצבעה בעד סעיף 49 – רוב נגד – מיעוט סעיף 49 אושר

שגית אפיק: פסקה (2) הוסרה בוועדה כבר, מכיוון שכבר אין צורך בהלוואה.

משה גפני: סעיף 50 מועלה להצבעה, הצבעה בעד סעיף 50 – רוב נגד – מיעוט סעיף 50 אושר סעיף 51.

משה גפני: אישור ועדת הכספים.

משה גפני: על מה.

אורנה ואגו: לגבי הארכת צו במקרה של החזרת פיקוח על מטבע חוץ.

משה גפני: סעיף 51, כפי שנוסח, מועלה להצבעה, הצבעה בעד סעיף 51 – רוב נגד – מיעוט סעיף 51 אושר סעיף 52.

שגית אפיק: לבקשת הוועדה, עמוד 28 למעלה, הנושא של פיקוח, לדרוש מכל אדם אשר נוגע לכאורה בדבר.

שגית אפיק: נעשה תיקון בהתאם לבקשת הוועדה.

משה גפני: סעיף 52, עם התיקון, מועלה להצבעה הצבעה בעד סעיף 52 – רוב נגד – מיעוט סעיף 52 אושר סעיף 53.

שגית אפיק: זה מוסכם.

שגית אפיק: היתה הסכמה בוועדה שכאשר הנגיד מתערב בלי שקיבל את אישור הוועדה המוניטרית לכך, הוא ידווח לוועדה ולשר האוצר על הפעולות שנקט וגם על הסיבה לדחיפות שבגינה הוא לא קיבל את אישורם לכך.

שגית אפיק: לסעיף 53 יש הסתייגות של חבר הכנסת אורון.

שגית אפיק: אתה רוצה להישאר עם הסעיף הקיים, 'הממשלה תיוועץ בנגיד לפני כל החלטה הנוגעת לשער החליפין של המטבע'.

חיים אורון: זו הסתייגות מהותית.

חיים אורון: אם אני אפול, אז תשאירי אותה בדיבור.

שגית אפיק: זו חזרה לנוסח הקיים, בעצם, של סעיף---

חיים אורון: ששינוי במדיניות מטבע תהיה בהתייעצות עם הנגיד.

חיים אורון: את זה החוק מחייב.

שגית אפיק: לא שינוי מדיניות מטבע, שכל החלטה הנוגעת לשער החליפין של המטבע, תיעשה על ידי הממשלה בהתייעצות עם הנגיד.

שי חרמש: אין מושג של קביעת שער חליפין, זה היה פעם.

שי חרמש: אני לא יודע מה קורה פה.

שגית אפיק: סעיף 53(א) המוצע בפניכם, בהצעת החוק, אומר ששער החליפין ייקבע בשוק מטבע החוץ, אלא אם כן קבעה הממשלה, בהתייעצות עם הנגיד, דרך אחרת לקביעתו.

שגית אפיק: זאת הצעת החוק שבפניכם.

שגית אפיק: החוק הקיים קובע שהממשלה צריכה להתייעץ עם הנגיד לפני כל החלטה שהיא מקבלת שנוגעת לשער החליפין של המטבע.

שגית אפיק: ההסתייגות של חבר הכנסת אורון היא לחזור לנוסח הקיים ולא שייקבע, כפי שמבוקש בהצעת החוק, בשוק מטבע החוץ.

משה גפני: חבר הכנסת חיים אורון, הממשלה מתנגדת להסתייגות שלך.

חיים אורון: היא רוצה צרות.

משה גפני: לא, הממשלה מתנגדת, אני מתנגד.

משה גפני: היה לנו ויכוח על זה.

משה גפני: מי בעד ההסתייגות של חבר הכנסת חיים אורון נגד ההחלטה?

משה גפני: מי נגד?

משה גפני: ההסתייגות נפלה.

משה גפני: תעלי את זה למליאה.

משה גפני: דרך אגב, אני הייתי מעדיף, אם את יכולה לשים על ההסתייגות שלו, אחרי זה הסתייגות שלי לדיבור, בגלל שזה יהיה ויכוח מאוד מעניין.

חיים אורון: ואני רוצה להודיע לך שזה לא יהיה אחרי, כי סדר הדיונים הוא שאתה מדבר ראשון---

משה גפני: בזה אני לא אדבר על זה, רק הסתייגות על הוויכוח הזה.

משה גפני: זה יהיה מעניין.

חיים אורון: אין לי בעיה.

משה גפני: זה ויכוח רוחני, לא ויכוח ענייני בפועל.

משה גפני: סעיף 54.

משה גפני: בתפקידו כיועץ לממשלה, זה התוספת שהוועדה הוסיפה, סעיף 54 מועלה להצבעה.

משה גפני: הצבעה בעד סעיף 54 – רוב נגד – מיעוט סעיף 54 אושר סעיף 55.

שגית אפיק: סעיף 55, כאשר מוגש דוח ביחס לסטייה משיעור האינפלציה.

שגית אפיק: הוועדה ביקשה שהדיון יתקיים לא רק בהשתתפות הנגיד, אלא גם בהשתתפות שר האוצר.

משה גפני: סעיף 55 כפי שנוסח, מועלה להצבעה.

משה גפני: הצבעה בעד סעיף 55 – רוב נגד – מיעוט סעיף 55 אושר סעיף 56 מועלה להצבעה.

משה גפני: הצבעה בעד סעיף 56 – רוב נגד – מיעוט סעיף 56 אושר סעיף 57, כנוסח הוועדה, מועלה להצבעה.

משה גפני: הצבעה בעד סעיף 57 – רוב נגד – מיעוט סעיף 57 אושר סעיף 58, עיצומים כספיים.

שגית אפיק: יש כמה תיקונים.

שגית אפיק: הוועדה החליטה שזה יהיה הפר תאגיד, משום שההוראות חלות על תאגיד.

משה גפני: זה התיקון היחיד.

רוני טלמור: אני מבקשת להתייחס ל-(א).

משה גפני: אין להתייחס, את בעד או נגד?

משה גפני: אין דיון.

רוני טלמור: אני אסביר למה נגד.

רוני טלמור: חשבנו שמדובר בעניין סמנטי, אבל יש פה עניין מהותי.

רוני טלמור: העמדה אצלנו היום היא שניתן להטיל עיצום כספי לא רק על התאגיד, אלא גם על האורגן של התאגיד שהוא בעצם מי שהמעשים שלו מיוחסים לתאגיד.

רוני טלמור: כך נעשה בדין הפלילי והיום אנחנו מפרשים את עיצומים כספיים גם כך.

רוני טלמור: ברגע שכותבים 'תאגיד' באופן כללי, אנחנו מורידים את האפשרות הזאת, לכן לא מדובר פה בתיקון טכני, אלא בעניין מהותי ואני מציעה להישאר עם המלה 'אדם' ולא לשנות ל'תאגיד'.

חיים אורון: חבר הכנסת גפני, אני חושב שהיא צודקת.

שי חרמש: אדם זה לא פרסוניפיקציה?

שי חרמש: זה לא האדם עצמו?

אורנה ואגו: גם זה לרבות תאגיד.

משה גפני: אני חושב שכבר ארבע פעמים אני מסכים עם משרד המשפטים.

שגית אפיק: אז זה יהיה 'הפר אדם'.

משה גפני: כן.

משה גפני: סעיף 58, מועלה להצבעה הצבעה בעד סעיף 58 – רוב נגד – מיעוט סעיף 58 אושר סעיף 59, לפי התיקון של היועצת המשפטית 'ימסור'.

שגית אפיק: זה מוסכם על כולם.

משה גפני: סעיף 59, כפי שנוסח, מועלה להצבעה הצבעה בעד סעיף 59 – רוב נגד – מיעוט סעיף 59 אושר סעיף 60.

שגית אפיק: סעיף 60, היתה פה בקשה שזכות הטיעון צריכה להיות בעל פה ולא רק בכתב ולכן ההצעה היא 'באופן שיקבע הנגיד'.

משה גפני: סעיף 60, כפי שנוסח, מועלה להצבעה הצבעה בעד סעיף 60 – רוב נגד – מיעוט סעיף 60 אושר סעיף 61 מועלה להצבעה הצבעה בעד סעיף 61 – רוב נגד – מיעוט סעיף 61 אושר סעיף 62 מועלה להצבעה הצבעה בעד סעיף 62 – רוב נגד – מיעוט סעיף 62 אושר סעיף 63.

משה גפני: מה התיקון?

שגית אפיק: בסעיף 63 יש בקשה חדשה של בנק ישראל, שלא עלתה בוועדה---

אורנה ואגו: זה בעיה של פרשנות.

אורנה ואגו: האמת היא שרצינו להבהיר מאחר והיתה שאלה של פרשנות אם ניתן שיהיה שיקול דעת בתקנות ההפחתה והיום העמדה היא שניתן, אז נצמדנו לנוסח שאושר לפני מספר שבועות ברשות לניירות ערך פה בוועדה הזאת.

אורנה ואגו: הסמכות הנגיד להטיל עיצום כספי, יחד איתה יש סמכות להתקין תקנות להפחית מהעיצום הכספי המרבי ושם ייקבעו שיעורי העיצום.

משה גפני: למה צריך לקבוע שיעורי הפחתה מרביים?

משה גפני: הוא רשאי להפחית מהעיצום הכספי.

אורנה ואגו: נכון, אבל בנוסח כפי שהוא היום---

משה גפני: ואם הוא מפחית 90% על פי שיקול דעתו?

רוני טלמור: אם מותר להפחית 20% הכוונה היא שזה יהיה עד 20%, אפשר יהיה להפחית 5, 10, 15 או 20, לפי הנסיבות.

משה גפני: ואם הנגיד חושב שצריך להפחית 25%?

רוני טלמור: זה הוא לא יוכל.

משה גפני: למה?

רוני טלמור: כי התקנות אוטומטית יגבילו אותו לשיעור המרבי של ההפחתה.

שגית אפיק: כשהדבר הובא לוועדה בחוק ניירות ערך, גם העלינו את הטענה הזאת, אבל מאחר שהוועדה קיבלה את זה כבר לעניין הרשות לניירות ערך וקבעה שם שאלה יהיו שיעורי ההפחתה המרביים, אז זה יהיה נכון יותר שזה יהיה לאורך כל החקיקה.

משה גפני: סעיף 63, כפי שנוסח, מועלה להצבעה הצבעה בעד סעיף 63 – רוב נגד – מיעוט סעיף 63 אושר סעיף 64 מועלה להצבעה הצבעה בעד סעיף 64 – רוב נגד – מיעוט סעיף 64 אושר סעיף 65 מועלה להצבעה הצבעה בעד סעיף 65 – רוב נגד – מיעוט סעיף 65 מועלה להצבעה סעיף 66 מועלה להצבעה הצבעה בעד סעיף 66 – רוב נגד – מיעוט סעיף 66 אושר סעיף 67 מועלה להצבעה הצבעה בעד סעיף 67 – רוב נגד – מיעוט סעיף 67 אושר סעיף 68 מועלה להצבעה הצבעה בעד סעיף 68 – רוב נגד – מיעוט סעיף 68 אושר סעיף 69.

שגית אפיק: אין בעיה.

משה גפני: סעיף 69 מועלה להצבעה הצבעה בעד סעיף 69 – רוב נגד – מיעוט סעיף 69 אושר סעיף 70.

שגית אפיק: בסעיף 70 החלטת הוועדה היתה שהסנקציה של פיטורי המנהל הכללי תהיה רק לגבי תאגיד שהפר הוראה מההוראות שמנויות ב-58(א) ו-58(ב) ולא לגבי כל ההוראות שמנויות באותו פרק.

שגית אפיק: זו החלטת הוועדה, זה מוסכם על כולם.

משה גפני: סעיף 70 כפי שנוסח, מועלה להצבעה הצבעה בעד סעיף 70 – רוב נגד – מיעוט סעיף 70 אושר

אמנון כהן: רק פה בחברות ממשלתיות?

שגית אפיק: פיטורי מנהל כללי זו סנקציה חדשה, היה על זה דיון ארוך בוועדה.

שגית אפיק: זו סנקציה חדשה שלא קיימת בחקיקה כרגע.

שגית אפיק: (קובץ שני):

משה גפני: סעיף 71 מועלה להצבעה הצבעה בעד סעיף 71 – רוב נגד – מיעוט סעיף 71 אושר סעיף 72 מועלה להצבעה הצבעה בעד סעיף 72 – רוב נגד – מיעוט סעיף 72 אושר סעיף 73 מועלה להצבעה הצבעה בעד סעיף 73 – רוב נגד – מיעוט סעיף 73 אושר אני עובר לסעיף 78.

משה גפני: אני מדלג על השכר, סעיף 78, הוראות שונות, מועלה להצבעה הצבעה בעד סעיף 78 – רוב נגד – מיעוט סעיף 78 אושר סעיף 79, העברת רווחים, מועלה להצבעה הצבעה בעד סעיף 79 – רוב נגד – מיעוט סעיף 79 אושר סעיף 80 מועלה להצבעה הצבעה בעד סעיף 80 – רוב נגד – מיאוט סעיף 80 אושר סעיף 81.

שגית אפיק: מוחלט שתשלום אגרות בעד שירותים יהיה באישור ועדת הכספים.

משה גפני: ודאי.

משה גפני: סעיף 81 מועלה להצבעה הצבעה בעד סעיף 81 – רוב נגד – מיעוט סעיף 81 אושר סעיף 82 מועלה להצבעה הצבעה בעד סעיף 82 – רוב נגד – מיעוט סעיף 82 אושר סעיף 83 מועלה להצבעה הצבעה בעד סעיף 83 – רוב נגד – מיעוט סעיף 83 אושר סעיף 84 מועלה להצבעה הצבעה בעד סעיף 84 – רוב נגד – מיעוט סעיף 84 אושר סעיף 85 מועלה להצבעה הצבעה בעד סעיף 85 – רוב נגד – מיעוט סעיף 85 אושר סעיף 86 מועלה להצבעה הצבעה בעד סעיף 86 – רוב נגד – מיעוט סעיף 86 אושר חברת הכנסת רגב, את חברת כנסת, את נבחרת לכנסת, באת להצביע פה על דברים.

מירי רגב: אני מחכה לנושא העיקרי.

משה גפני: סעיף 87 מועלה להצבעה הצבעה בעד סעיף 87 – רוב נגד – מיעוט סעיף 87 אושר סעיף 88 מועלה להצבעה הצבעה בעד סעיף 88 – רוב נגד – מיעוט סעיף 88 אושר סעיף 89.

שגית אפיק: ב-89 התיקון הוא בהתאם לתיקון הקודם, בשיעורי הפחתה מרביים לעניין הפחתת עיצומים, בדיוק כמו קודם, רק זה תיקון בפקודת הבנקאות.

שגית אפיק: יש בהמשך גם תיקון שאפשר להצביע עליו, תיקון בחוק הבנקאות (רישוי) ותיקון בחוק הבנקאות (שירות ללקוח).

שגית אפיק: זה יהיה שלושה סעיפים שבכולם יהיה אותו הדבר, שיעורי הפחתה מרביים שייקבעו בצו.

שגית אפיק: סעיף 89, לפי איך שנוסח על ידי היועצת המשפטית, כפי שעלה בדיונים, מועלה להצבעה הצבעה בעד סעיף 89 – רוב נגד – מיעוט סעיף 89 אושר

שגית אפיק: 89(א) ו-89(ב) ינוסחו.

שגית אפיק: תגיד שאתה מצביע עליהם

משה גפני: כן.

משה גפני: ברור.

משה גפני: סעיף 90 מועלה להצבעה הצבעה בעד סעיף 90 – רוב נגד – מיעוט סעיף 90 אושר

שגית אפיק: סעיף 91 קשור לפרק השכר.

שגית אפיק: אתה מדלג עליו.

שגית אפיק: 92 - חוק הביקורת הפנימית.

שגית אפיק: אפשר להצביע.

משה גפני: סעיף 92 מועלה להצבעה הצבעה בעד סעיף 92 – רוב נגד – מיעוט סעיף 92 אושר סעיף 93 מועלה להצבעה הצבעה בעד סעיף 93 – רוב נגד – מיעוט סעיף 93 אושר סעיף 94 מועלה להצבעה הצבעה בעד סעיף 94 – רוב נגד – מיעוט סעיף 94 אושר סעיף 95 מועלה להצבעה הצבעה בעד סעיף 95 – רוב נגד – מיעוט סעיף 95 אושר סעיף 96 מועלה להצבעה הצבעה בעד סעיף 96 – רוב נגד – מיעוט סעיף 96 אושר סעיף 97 מועלה להצבעה הצבעה בעד סעיף 97 – רוב נגד – מיעוט סעיף 97 אושר סעיף 98 מועלה להצבעה הצבעה בעד סעיף 98 – רוב נגד – מיעוט סעיף 98 אושר סעיף 99.

שגית אפיק: יש פה גם על השכר, אתה רוצה להצביע מ-(א) עד (ח), כי (ט) ו-(י) זה שכר.

משה גפני: אז נשאיר את זה.

משה גפני: הישיבה נפסקה בשעה 17:50 ונתחדשה בשעה 18:10

משה גפני: אני מחדש את הישיבה.

משה גפני: אנחנו חוזרים לעמוד 34, פרק י"ד, שכר עובדי הבנק.

משה גפני: מה שהגיע אלינו לוועדה, מה שהממשלה אישרה, לאחר דיונים קדחתניים של כמה שנים בין בנק ישראל לבין משרד האוצר, לא יודע אם ההסתדרות היתה בעניין או שהיא נכנסה בשלב מאוחר יותר, מה שקרה, קיבלנו חוק הזוי, אני פשוט לא האמנתי למראה עיניי, ואמרתי בישיבות הקודמות ובדיונים הקודמים שכנראה מה שקרה זה שהיתה פה התגוששות וכל אחד משך לכיוון שלו וכאשר גברה ידו של האחד, אחרי כמה חודשים הוסיפו עוד ועדה ועוד זמן וברגע שההוא הוסיף עוד ועדה, אז הראשון ביקש עוד ועדה, ויצא לנו אחת, שתיים, שלוש, ארבע, חמש, שש, שבע, אין לי כח לקרוא יותר, על כל פנים יצא לנו פה ספר שלם על שכר עובדי בנק ישראל; מי מחליט, מי מכריע, מי זה.

משה גפני: אני לא רציתי בשום פנים ואופן את התהליך הזה וביקשתי לצמצם את זה.

משה גפני: אנחנו הורדנו את הוועדה לענייני שכר, צמצמנו את הזמנים ואתמול התקיים דיון בהתייעצות לא בתוך הוועדה, עם נגיד בנק ישראל, עם משרד האוצר ועם יושב ראש ההסתדרות.

שלי יחימוביץ': מה קורה פה?

שלי יחימוביץ': חשבתי שהכל סגור.

משה גפני: ואז אנחנו קבענו שהכל מצטמצם ל-60 יום והמכריע יהיה ראש הממשלה.

משה גפני: גם זה לא היה לרוחי, אבל בכל הדיונים שקיימנו לא מצאנו אינסטנציה אחרת שתפתור את הבעיה שבין משרד האוצר לבין בנק ישראל.

משה גפני: על כל פנים, אנחנו הגענו לנוסח קצר, נצמצם את הזמנים, ואז עלה לדיון להחזיר את סעיף 29 (א), שבעצם בבנק ישראל, גם לגבי החריגים וגם לגבי הוויכוח הרגיל, זה יישאר באותו סעיף, אלא שיושב ראש ההסתדרות הציע שבמקום שר האוצר יהיה ראש הממשלה.

משה גפני: נחליף את התפקיד.

משה גפני: אנחנו כמובן לא הסכמנו לזה מכיוון שרוצים להפוך סדרי בראשית, אבל אי אפשר להפוך את הכל.

משה גפני: את זה חשבנו לאשר היום, עד שהגיעה דרמה חדשה וישבנו, חבר הכנסת פיניאן ואני, עם כמה גורמים בנושא הזה, גורמים מאוד בכירים במדינה, שהציעו להחזיר את סעיף 29(א), להשאיר את שר האוצר, אלא שתהיה ערכאת ערעור אצל ראש הממשלה.

משה גפני: אנחנו שמחנו, בגלל שהמטרה שלנו היתה שהחוק יהיה ראוי, שייכנס לספר החוקים חוק נורמלי.

משה גפני: אז אם אנחנו מסכימים שמצמצמים את הכל, מורידים את כל הוועדות וועדות המשנה והוויכוחים וכל הדברים שלא ראוי שהם יהיו בספר החוקים, הנוסח שמגיע עכשיו, אחרי ההסכמה שלהם---

חיים אורון: אפשר לראות נייר?

שגית אפיק: אני אקריא את זה מסודר.

שגית אפיק: זה ייכנס לחוק יסודות התקציב למעשה.

שלי יחימוביץ': הם עכשיו עוד דנים על זה.

משה גפני: לא מעניין אותי, אני מצביע.

שגית אפיק: (מקריאה): אחרי סעיף 29(ב) לחוק יסודות התקציב, יבוא סעיף 29(ג), שינויים בשכר ובתנאי שירות ובדיקת הסכם חורג בבנק ישראל.

שגית אפיק: 29 (ג).

שגית אפיק: מבלי לגרוע מהוראות סעיף 29(א), סעיף 29, 29 (א) 29(ב) לגבי בנק ישראל יחולו גם הוראות אלה: (1) חלק בנק ישראל על החלטת שר האוצר לפי סעיף 29, 29(א) ו-29(ב) תובא המחלוקת להכרעתו של ראש הממשלה.

משה גפני: לא מנהלים משא ומתן מאחורי גבי.

משה גפני: אפשר לא? לא יאומן, הם רוצים להעביר את כל הקרקס שהיה בממשלה לוועדת הכספים.

משה גפני: העיקרון הוא כזה; עורכת דין אפיק, תקריאי בבקשה שוב.

משה גפני: הניסוח לא רלוונטי, ננסח את זה משפטית כפי שצריך.

שגית אפיק: זה ייכנס אחרי סעיף 29(ב) לחוק יסודות התקציב בתור סעיף 29(ג) שעניינו יהיה הוראות לגבי שינויים בשכר, בתנאי שירות ובדיקת הסכם חורג בבנק ישראל וייאמר שם באופן עקרוני---

משה גפני: סליחה שאני נכנס באמצע דברייך, את ממשיכה, כל מה שדיברנו עד עכשיו לא קיים, כל הדיונים שהיו לא קיימים.

משה גפני: אנחנו מתחילים על העיקרון שקבענו אתמול, עכשיו מכניסים חזרה את סעיף 29 (א), זה אפילו מקל על העניין בבקשה.

שגית אפיק: (מקריאה): לא קיבל שר האוצר החלטה לפי סעיף 29(א) לחוק תוך 60 ימים –מדובר בהחלטה לגבי אישור שינויים בשכר.

שגית אפיק: 29(א) הקיים קובע שגוף מתוקצב או גוף נתמך, כאשר בנק ישראל מוגדר שם כגוף מתוקצב, לא יסכים על שינויים בשכר, בתנאי פרישה ובגמלאות או על הטבות כספיות אחרות הקשורות לעבודה, אלא בהתאם למה שהוסכם או הונהג לגבי כלל עובדי המדינה, או באישורו של שר האוצר.

שגית אפיק: בא הסעיף הזה ואומר: לא קיבל שר האוצר החלטה לפי סעיף 29(א), לא אישר את השינויים בתוך 60 ימים מיום פניית הבנק לאישור הסכם או הסדר, יועבר העניין להכרעת ראש הממשלה ועל ראש הממשלה להכריע בנושא בתוך 45 ימים.

שגית אפיק: חלק בנק ישראל על החלטות שר האוצר, כאמור בסעיפים 29 -אמרנו, 29 זה שינויים בשכר- 29(א) -שעניינו הסכם חורג וחריגות בשכר- ו-29(ב) -שמדבר על תוצאות הבטלות של הסכם חורג, ההוראות ששר האוצר רשאי להפעיל לגבי הסכמים חורגים- אם חלק בנק ישראל על החלטות שר האוצר לגבי הסעיפים האלה, תובא המחלוקת להכרעתו של ראש הממשלה.

שגית אפיק: במקרה של מחלוקת על החלטת שר האוצר לפי סעיף 29א (ב)(2) -שזה חריגות בשכר לגבי הקפאה זמנית- יקצוב ראש הממשלה את תקופת ההקפאה במידה והוא יאשר אותה.

שגית אפיק: זאת אומרת, ככל שראש הממשלה יאשר את תקופת ההקפאה של החריגות בשכר, הוא יקצוב את התקופה להקפאה.

שגית אפיק: ראש הממשלה ימסור את החלטתו בעניין לשר האוצר ולנגיד בתוך 45 ימים -מהמועד שבו פנו אליו- ולאחר שהוא נתן לצדדים להסכם או להסדר הזדמנות להשמיע את עמדתם.

שגית אפיק: זכות שימוע.

שגית אפיק: שר האוצר וראש הממשלה, בבואם להחליט לפי סעיף 29, 29(א) ו-29(ב), ייקחו בחשבון את הצרכים הייחודיים של הבנק.

שגית אפיק: זה לא צרכי כח אדם כבר, אלה צרכים ייחודיים של הבנק, זה הנוסח, ויחסי העבודה בבנק.

שגית אפיק: זה בעצם הנוסח שאתם מבקשים?

אמנון כהן: זה 60 ו-45?

משה גפני: זה הנוסח.

טידה שמיר: אנחנו ביקשנו שם עוד משפט.

משה גפני: לפני מה שביקשתם, אני עוד לא יודע מה אני מבקש.

משה גפני: אנחנו מדברים על הדף הזה.

משה גפני: אני רוצה לאשר את הדף הזה, לגבי הנוסח אני רוצה להסמיך את היועצת המשפטית של הוועדה ש---

טידה שמיר: אבל אנחנו---

משה גפני: אני לא סוגר את הישיבה לפני שאת לא מדברת.

משה גפני: רק תיקחו בחשבון שצריך שבסוף יהיה חוק.

משה גפני: לי לא בוער, אני יכול לחיות בלי חוק, יש לי את הגמ"חים.

טידה שמיר: זה נכנס לפרוטוקול.

משה גפני: דווקא אני בעד הפרוטוקול.

שגית אפיק: עכשיו גם אצלכם יש פרוטוקול.

משה גפני: עכשיו הכל שקיפות.

משה גפני: על כל פנים, זה מה שאני רוצה לאשר, זה נראה נכון, זה פותר את הבעיות, אנחנו יכולים לאשר את החוק.

משה גפני: כשאני בא לוועדה, הכל היה בסדר, פתאום מתברר לי שיש בעיות.

משה גפני: אז בבקשה, מי ראשון שמציג את הבעיות?

משה גפני: את.

דוברת: לא, עופר עיני.

משה גפני: מה, אתם מתחבאים מאחורי הגב שלו?

שלי יחימוביץ': זו בקשה שלכם, אני לא מבינה מה...

משה גפני: אל תייצג אף אחד, רק את ההסתדרות.

אברהם ויסקורן: יש נקודה אחת.

אברהם ויסקורן: הרי הנושא עובר להכרעה של ראש הממשלה, אז מה שאמרנו, שההחלטה של שר האוצר תוקפא ל-45 יום, זה הכל.

טידה שמיר: עד לאחר החלטת ראש הממשלה.

טידה שמיר: לא נתתי נוסח.

קריאה: לא, דד ליין 45 יום.

אמנון כהן: אבל זה ודאי מוקפא, עד שראש הממשלה מחליט.

אברהם ויסקורן: זו פשרה בין כולם.

משה גפני: לא הבנתי.

משה גפני: לאט לאט.

משה גפני: תסביר גם לי, בגלל שאני לא מבין כלום.

משה גפני: הנוסח הזה בסדר, העיקרון?

אברהם ויסקורן: כן.

משה גפני: מה לא בסדר?

אברהם ויסקורן: יש רק נקודה אחת.

אברהם ויסקורן: שר האוצר קיבל החלטה והנגיד חלק על ההחלטה.

אברהם ויסקורן: ראש הממשלה אמור להכריע תוך 45 יום, מה שאמרנו, וגם הבנק, שההחלטה של שר האוצר מוקפאת ל-45 יום.

אמנון כהן: ודאי שהיא מוקפאת.

אברהם ויסקורן: כל מה שאמרנו שההחלטה מוקפאת ל-45 יום.

אברהם ויסקורן: אחרת יכול להיות מצב---

שגית אפיק: כל ההחלטות?

שגית אפיק: גם 29, גם 29(א), איזה החלטות?

שגית אפיק: תגידו איזה החלטות.

אברהם ויסקורן: אני חושב שאם מסתכלים בהיגיון, ברגע שיש מחלוקת, להקפיא ל-45 יום זה הדבר הכי הגיוני.

אברהם ויסקורן: לא אמרנו להקפיא עד החלטת ראש הממשלה, זה איזה שהוא ניואנס שקובי לא הסכים לו.

אברהם ויסקורן: אמרנו להקפיא ל-45 יום.

משה גפני: מה זה אומר להקפיא במקרה הזה, ב-29(ב)?

משה גפני: אני שואל אותה.

קובי אמסלם: יש שני סוגים של החלטות בחוק יסודות התקציב ששר אוצר מקבל בהקשר הזה של חריגות שכר.

קובי אמסלם: יש החלטה אחת שהיא על הקפאה זמנית של כספים שלכאורה שולמו שלא כדין, זמנית, ויש החלטה סופית שהיא לנצח.

קובי אמסלם: אלא אם כן מבטלים אותה בבית המשפט, אבל זה לא העניין.

קובי אמסלם: מה שהסכמנו זה שאת ההחלטה הסופית שקיבל שר האוצר נקפיא ל-45 יום כדי שאפשר יהיה לפנות לראש הממשלה.

קובי אמסלם: את ההחלטה הזמנית, שהיא ממילא זמנית, וממילא כל הקונספט שלה זה לעשות בירור מהיר, לא נכון יהיה גם להקפיא אותה, כי המשמעות היא שגם הליך הבירור אין לו שום משמעות בהקשר הזה, לכן הסכמנו שההחלטה סופית תוקפא והחלטה זמנית, צריך לקיים אותה.

קובי אמסלם: זה העניין.

שגית אפיק: רק לגבי 29(ב), לגבי החלטה סופית.

קובי אמסלם: כן.

שגית אפיק: לגבי הקצאת כספים חורגים.

שלי יחימוביץ': אבי, אתם רוצים גם לגבי זמנים?

שלי יחימוביץ': באמת אין הבדל.

עופר עיני: אדוני היושב ראש, שנינו מבינים שזה לא כל כך מהותי, כי ההקפאה היא---

קובי אמסלם: מר עיני, אתם---

שלי יחימוביץ': זה באמת חסר משמעות, אני לא מבינה מה נתקעתם בדבר הזה.

אמנון כהן: חבר הכנסת גפני, בוא נמשיך הלאה.

שלי יחימוביץ': מר אמסלם, עכשיו אתם סתם מתעקשים.

שלי יחימוביץ': אין לזה משמעות בפועל.

שלי יחימוביץ': מה אכפת להם שהקפאה---

משה גפני: חברת הכנסת יחימוביץ, אני לא הולך לעשות עוד שינויים.

משה גפני: אני לא מבין את הבעיה.

שלי יחימוביץ': אם אין בעיה, אז מה הבעיה ל---

משה גפני: מה הבעיה?

משה גפני: אז גם הצד השני צריך להגיד מה הבעיה.

משה גפני: מה הבעיה?

דן אורן: אדוני היושב ראש, מה שאני מציע, כיוון שמדובר בהסדר שנוגע לבנק ישראל, שהסעיף שהיועצת המשפטית הקריאה יהיה סעיף בחוק בנק ישראל כך שייקבע שהוראות סעיפים 29 וכולי וכולי לחוק יסודות התקציב יחולו בשינויים הבאים, וזה יהיה מה שאת הקראת.

דן אורן: כי זה יותר נכון.

שלי יחימוביץ': הוא צודק.

משה גפני: אנחנו מקבלים את זה בתור עצה, לא בתור החלטה והיועצת המשפטית של הוועדה תחליט.

משה גפני: זו עצה טובה, אבל זאת לא החלטה.

משה גפני: אנחנו סומכים על היועצת המשפטית של הוועדה שהיא תנסח את זה.

משה גפני: רבותיי, מה שהקראתי קודם, הנוסחה שעליה מדובר, 29, אחרי סעיף 29, מה שהוקרא כאן, על פי ניסוח של היועצת המשפטית של הוועדה, מועלה להצבעה.

משה גפני: הצבעה בעד נוסח סעיף 29 – רוב נגד – מיעוט נוסח סעיף 29 אושר אנחנו חוזרים עכשיו לסעיף---

שגית אפיק: כאשר לעניין ההקפאה ההחלטה היא לגבי 29(ב).

שגית אפיק: ההקפאה, לא מופיע בדף.

משה גפני: איפה המשנה לנגיד?

משה גפני: אני מבקש, רבותיי, אנחנו במתח, מה בנק ישראל אומר עכשיו.

משה גפני: סעיף 16(ב)(3), עמוד 8.

משה גפני: חוזרים, הבטחנו להם.

משה גפני: אני יוצא מדעתי, איך אתה משיג את כל מה שאתה רוצה.

משה גפני: ואני עוד מבסוט.

עופר עיני: אני אגיד לך דוגרי, כי---

משה גפני: לא, אבל אתמול אמרת ההיפך, אתמול אמרת שראש הממשלה יהיה בסעיף 29.

משה גפני: היום נכנעת, הסכמת ששר האוצר יהיה.

עופר עיני: לא, אמרתי נשאיר את סעיף 29 ונוסיף---

משה גפני: זה בסדר.

משה גפני: נקיים על זה דיון פילוסופי.

שגית אפיק: אני רק רוצה להגיד שסעיף 91 להצעת החוק וסעיף 99 (ט) ו-(י) לא צריך להצביע עליהם, הם מבוטלים לנוכח העקרונות החדשים שהוקראו.

שגית אפיק: יש לך עוד להצביע, אם כך, על סעיף 99 בלי (ט) ו-(י) עם התיקונים.

משה גפני: סעיף 99, עם מחיקת הסעיפים הלא רלוונטיים---

שגית אפיק: עם מחיקת סעיפים קטנים (ט) ו-(י).

שגית אפיק: ובנק ישראל ביקש למחוק את סעיף קטן (ז).

שגית אפיק: את יכולה להסביר למה ביקשתם למחוק אותו?

אורנה ואגו: כן, הוא הוראת מעבר לעניין סעיף 37.

אורנה ואגו: בסעף 37 אימצנו הסדר שקיים היום בחוק ניירות ערך, רק לא אימצנו את כולו ובטעות הכנסתי הוראת מעבר על חלק שלא אימצנו.

משה גפני: בסדר.

משה גפני: סעיף 99 עם מחיקת הסעיפים הלא רלוונטיים, עולה להצבעה הצבעה בעד סעיף 99 – רוב נגד – מיעוט סעיף 99 אושר מה בנק ישראל אומר על סעיף 16(ב)(3)?

אורנה ואגו: ראשית על סעיף 16(ב)(2), אנחנו מבקשים להחזיר את זה לעשר שנים.

משה גפני: לא קיבלנו את ההצעה.

אורנה ואגו: ב-(ב)(3) אנחנו מתנגדים, אבל אם בכל זאת ההתנגדות שלנו לא מתקבלת, אנחנו מבקשים לפחות שזה יהיה מנוסח כמו סעיף 24(ב) לחוק החברות הממשלתיות, כך שרק במקרים חריגים ניתן למנות---

משה גפני: תודה.

אורנה ואגו: עוד לא סיימתי.

אורנה ואגו: אם ועדת האיתור השתכנעה שקיימים, אז היא צריכה לנמק.

משה גפני: אנחנו לא מקבלים את העמדה הזאת, אנחנו קיימנו על זה דיון, קיימנו על זה גם מקודם דיון.

משה גפני: הכוונה היא לאפשר לי להיכנס לבנק ישראל.

אורנה ואגו: למה שזה לא יהיה עם נימוקים?

משה גפני: בגלל שאני לא רוצה, אני חושב שזה לא נכון.

משה גפני: אני חושב שכאשר אדם יש לו ניסיון של עשר שנים, והבאנו כמה דוגמאות, את הדוגמה שלי לא הבאנו, בגלל שהסתרנו את זה מכם, אבל הכוונה אליי, וכשיש בן אדם, עם כל הכבוד, שיש לו תואר אקדמי והוא פרופסור חבל על הזמן, אנחנו יודעים פה מהניסיון, יש לי ניסיון של 22 שנים בכנסת, היו פה חברי כנסת ויש פה חברי כנסת שאין להם תארים אקדמאיים, אבל הם אנשים מיומנים בכלכלה, הם ברכה לבנק ישראל.

משה גפני: אנחנו לא מדברים ספציפית, חוץ ממני, לא מדברים ספציפית על אף אחד, אנחנו לא מקבלים את העמדה הזאת.

משה גפני: הצבענו, זה מה שיהיה.

משה גפני: חוק בנק ישראל אושר, אני מברך את נגיד הבנק, אני מבקש מנגיד הבנק לומר כמה מלים.

משה גפני: קודם את.

טידה שמיר: עכשיו זה נראה כבר סיכום.

טידה שמיר: אני רוצה לומר על הדברים שאמרת עכשיו, שאנחנו מבינים את החשיבות של אנשים מהסוג שלך להיות בוועדה המוניטרית של בנק ישראל, אבל יש מסר שהוא מאוד מוזר, שבכל חברה ממשלתית שהיא פחות רגישה ופחות מקצועית, אי אפשר למנות אנשים---

משה גפני: גם שם נשנה.

משה גפני: אני המחוקק, אנחנו נשנה גם שם.

משה גפני: אנחנו נשנה את זה, אני לא אסכים לזה.

נגיד בנק ישראל סטנלי פישר: אני רוצה להגיד משהו, ברשותך.

נגיד בנק ישראל סטנלי פישר: העניין של החלטות על הריבית זה עניין מאוד מקצועי.

נגיד בנק ישראל סטנלי פישר: בסדר, יש אנשים---

משה גפני: אל תמנו.

נגיד בנק ישראל סטנלי פישר: זה לא אנחנו---

משה גפני: שגם אחרים לא ימנו.

נגיד בנק ישראל סטנלי פישר: לא, אבל זה מה שאנחנו רוצים, שזה יהיה חריג.

נגיד בנק ישראל סטנלי פישר: אפשר לפי החוק הזה להביא שלושה אנשים שאין אף אחד עם ידע מיוחד בכלכלה, יש להם ניסיון בחיים, בסדר, אבל זה לא מאפשר להם להשתתף בדיון המקצועי.

נגיד בנק ישראל סטנלי פישר: יש אנשים מאוד מוכשרים, אני מציע שנשתמש במלה 'חריגה'.

טידה שמיר: אני חושבת שזה צריך להיות הנוסח כמו שקיים בחוק החברות הממשלתיות.

משה גפני: אני לא חושב כך.

טידה שמיר: אנחנו יכולים, עורכת דין אפיק, לבקש הסתייגות ממשלתית לעניין הזה?

שגית אפיק: משרד האוצר.

משה גפני: אפשר.

משה גפני: אברהם בייגה שוחט יכול להיות?

שלי יחימוביץ': לפי הדרישה שלהם לא, כי יש לו תואר בהנדסה.

נגיד בנק ישראל סטנלי פישר: מה שלא אפשר זה שאנחנו רוצים ועדה מקצועית ועכשיו אתה אומר שיש שלושה אנשים שיש הסתברות לא נמוכה---

אמנון כהן: אחד מהם רק כזה, לא כולם יהיו כאלה.

נגיד בנק ישראל סטנלי פישר: לא כתוב כאן אחד.

נגיד בנק ישראל סטנלי פישר: אנחנו אמרנו כחריג.

שגית אפיק: מי שהוועדה לאיתור מועמדים תבחר.

שגית אפיק: זה יכול להיות גם כזה, גם כזה וגם אחר.

משה גפני: יש ועדה לאיתור מועמדים.

טידה שמיר: אבל אם יש נימוקים טובים והוא כזה מוצלח, אז זה הנימוקים המיוחדים, אז למה שזה לא יהיה---

משה גפני: רבותיי, אפשר להגיש הסתייגות למליאה, לבקש את תמיכת הממשלה.

משה גפני: אי אפשר יותר.

משה גפני: לא עולה בדעתי שוועדה לאיתור מועמדים תיקח שלושה אנשים שאין להם ידע בכלכלה.

משה גפני: אין דבר כזה.

משה גפני: מדובר בכך שהוועדה לאיתור מועמדים תיקח אחד שיש לו תואר בכלכלה, כפי שאתם אומרים, אחד שיש לו תואר כזה בכלכלה, כפי שאתם אומרים.

משה גפני: הרי הוועדה לאיתור מועמדים לא תרצה לעשות דברים שהם דברים חריגים.

משה גפני: המקרה החריג ביותר זה שיש אדם משכמו ומעלה שאתה, אדוני הנגיד, היית רוצה אותו, שהוא יהיה.

משה גפני: אין לו את התואר, אבל יש לו---

טידה שמיר: לזה אנחנו מסכימים, אבל במקרים חריגים.

אורנה ואגו: זה מנימוקים מיוחדים.

חיים אורון: אני חושב שאם יהיה כתוב מטעמים מיוחדים ולא חריגים, אני לא חושב שעל זה זה עומד.

אורנה ואגו: לא אמרנו 'טעמים חריגים', אמרנו במקרים חריגים.

משה גפני: חברת הכנסת יחימוביץ, רצית רשות דיבור?

משה גפני: לפני ההצבעה על כל החוק.

נגיד בנק ישראל סטנלי פישר: אני מבקש את זכות הדיבור.

נגיד בנק ישראל סטנלי פישר: הגוף הזה הוא מרכז העניין, הוועדה המוניטרית.

נגיד בנק ישראל סטנלי פישר: עכשיו פתחתם פתח שאם יש במקרה ממשלה שעושה טעות וועדת האיתור לא עושה בדיוק מה שנדרש, שהם יזמינו שלושה אנשים שאין להם את הכישורים המקצועיים שהם צריכים כדי להשתתף באופן מקצועי בדיון.

נגיד בנק ישראל סטנלי פישר: המטרה כאן זה שהדיון יהיה מקצועי, שזה יהיה מכוון להשגת המטרות, כולל סגירת הפערים החברתיים, אז יש יתרון לזה שיהיו אנשים עם הרבה ניסיון, אבל לא שיהיו שלושה.

שלי יחימוביץ': חבר הכנסת גפני, אולי אפשר לסייג שאחד מהשלושה תהיה אפשרות ש---

משה גפני: אני לא מסייג שום דבר.

שלי יחימוביץ': לא, כי יש כאן---

משה גפני: אני מבקש להקריא לוועדה את מה שאישרנו.

שי חרמש: רגע, בוא נעלה את האופציה.

משה גפני: לא רוצה.

שי חרמש: חברי ועדה---

משה גפני: הבנתי.

משה גפני: הנגיד צודק, אנחנו ועדה שלא שווה שום דבר.

משה גפני: הוועדה לאיתור מועמדים, דיברנו על העניין הזה כבר שלוש פעמים.

שי חרמש: אבל עלו פה עוד טיעונים כרגע.

שלי יחימוביץ': הגם שאני לא חשבתי על האופציה שכל השלושה יהיו בלי השכלה כלכלית.

משה גפני: מאה אחוז, אני רוצה להקריא לכם איך נבחרים השלושה הללו.

שלי יחימוביץ': כרגע הנוסח מאפשר שלושה כאלה.

משה גפני: מה אישרנו שהשלושה האלה ייבחרו; תוקם ועדה לאיתור מועמדים לכהונה כחברים מקרב הציבור בוועדה ובמועצה, ואלה חבריה: (1) יושב ראש הוועדה לאיתור מועמדים שימנה היועץ המשפטי לממשלה והוא כשיר לכהן כשופט של בית משפט מחוזי, ויכול שיהיה מכהן כשופט או מי שפרש מתפקידו בשירות המדינה או בשירות הציבורי; (2) שני נציגי ציבור שתמנה הממשלה, לפי הצעת שר האוצר בהתייעצות עם יושב ראש הוועדה לאיתור מועמדים, שהם אנשי משק וכלכלה, או אנשי סגל אקדמי בכיר במוסדות להשכלה גבוהה, או מי שהיו אנשי סגל כאמור.

משה גפני: הוועדה לאיתור מועמדים תמליץ לממשלה, לאחר התייעצות עם הנגיד -צריך להתייעץ עם נגיד בנק ישראל- על המועמדים לכהונה כחברים מקרב הציבור בוועדה ובמועצה, כאמור בסעיפים.

משה גפני: ..

משה גפני: לאחר שבחנה את כשירותם על פי האמור בסעיפים אלה ואת התאמתם לתפקיד, בשים לב בין השאר לצרכיה המיוחדים של הוועדה---

אמנון כהן: אם הוא יתנגד, יתנגד.

שגית אפיק: לא, זו רק התייעצות.

אמנון כהן: אז הוא מתנגד בהתייעצות, אומר 'לא מתאים לי איש פלוני'.

טידה שמיר: הם לא חייבים לקבל את דעתו.

קריאה: הוועדה המוניטרית זה הגוף הכי מכובד שיש בבנק.

שלי יחימוביץ': מכובד, זה לא משכנע אותי, עם כל הכבוד.

שלי יחימוביץ': עורכת דין אפיק, יש לי שאלה, האם הנוסח הזה של החוק יוצר אפשרות לסיטואציה שבה כל השלושה הם אנשים חסרי השכלה כלכלית?

שגית אפיק: לכאורה כן.

שגית אפיק: סביר להניח שזה לא יקרה.

שלי יחימוביץ': אז אנחנו צריכים לתקן את זה.

שלי יחימוביץ': אנחנו לא יכולים להסתפק בלהניח.

שגית אפיק: הסבירות שזה יקרה בפועל היא נמוכה.

נגיד בנק ישראל סטנלי פישר: אנחנו לא יכולים להיכנס למה סביר.

נגיד בנק ישראל סטנלי פישר: אנחנו עשינו את זה בכמה מקומות וכל פעם שאנחנו משאירים פתח למשהו לא מקצועי, אז יום אחד אנחנו נשלם את המחיר.

נגיד בנק ישראל סטנלי פישר: יש חוק, שכל דבר שיכול לקרות, יקרה.

שלי יחימוביץ': כל דבר שצריך להשתבש, ישתבש.

שלי יחימוביץ': יש כלל כזה.

שלי יחימוביץ': זה ממדריך הטרמפיסט לגלקסיה.

אמנון כהן: יש פה הרבה סימונים שעוברים, אני לא חושב שיש פה חשש, יש לך ועדה, תיאום עם הנגיד, ממשלה מאשרת.

טידה שמיר: זה לא תיאום, זו התייעצות.

רוני טלמור: אני הצעתי שבמקרים חריגים ניתן למנות, וגם שהוועדה צריכה להשתכנע שקיימים נימוקים מיוחדים למינוי כאמור.

רוני טלמור: אני גם הצעתי להעלות את מספר השנים ל-12.

משה גפני: זה החוק ההוא.

טידה שמיר: זה הנוסח של חוק החברות הממשלתיות, אנחנו פחותים מכל חברה ממשלתית אחרת?

שלי יחימוביץ': לעומת זאת, אתם גם עולים על כל חברה אחרת, אתם נהנים מ---

חיים אורון: אני לא חושב שאיזה שהוא עיקרון יישבר אם יהיה פה כתוב 'אחד מתוך...

חיים אורון: יכול שיהיה.

חיים אורון: ..'.

חיים אורון: אחד יכול שיהיה, אולי הוא לא יהיה ואולי כן יהיה.

שלי יחימוביץ': אני מסכימה עם חבר הכנסת אורון, זה מידתי, זה בסדר.

משה גפני: בסדר.

אורנה ואגו: סליחה, לא לכתוב אחד מתוך שלושה, כי אז זה גורם שתמיד יהיה כזה אחד.

אורנה ואגו: תכתבו את זה, אז יהיה אחד כזה תמיד.

משה גפני: נגמר העניין.

משה גפני: מי בעד אישור סעיף 16, התווסף על פי ההצעה עכשיו, 'אחד מתוך השלושה---

טיה שמיר: נכון שיהיה.

חיים אורון: לא נכון, אפשר שיהיה.

משה גפני: אחד מתוך השלושה, אפשר שיהיה שהוא בעל ידע וכולי, ולא מעלים את השנים.

משה גפני: מי בעד?

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: אני מבקש להצביע על כל החוק מקשה אחת, כפי שהוא אושר.

משה גפני: הצבעה בעד הצעת חוק בנק ישראל התש"ע 2010 – רוב נגד – מיעוט הצעת החוק אושרה.

משה גפני: נגיד הבנק בבקשה, ואחרי זה חברי הכנסת.

נגיד בנק ישראל סטנלי פישר: אני רוצה להודות ליושב הראש, מר גפני.

נגיד בנק ישראל סטנלי פישר: הוא ניהל את הדיונים האלה בדרך מאוד מרשימה, אני יכול להגיד.

נגיד בנק ישראל סטנלי פישר: אני לא יודע איך הוא מצליח להבין את כל הדברים שקורים סביבו, אבל הוא---

קריאה: מוכשר.

נגיד בנק ישראל סטנלי פישר: מה שנאמר שם, מוכשר.

נגיד בנק ישראל סטנלי פישר: אני מאוד מודה לך, אדוני היושב ראש.

משה גפני: תודה רבה, אבל זה הוועדה, לא אני.

נגיד בנק ישראל סטנלי פישר: .

נגיד בנק ישראל סטנלי פישר: אני רוצה גם להודות לחברי הוועדה, אני יודע שזה לא הדיון הכי מעניין בעולם, חוץ מברגעים מסוימים, אבל יש כאן אנשים שהשתתפו בכל הדיונים, יש אנשים שיכולנו לדבר איתם בכל דרך, אני מאוד מודה לכל אחד שתרם להעברת החוק הזה.

נגיד בנק ישראל סטנלי פישר: זה לא החוק שהתחלנו איתו, אבל לדעתי זה חוק טוב, זה יאפשר לבנק לעשות את העבודה שלו באופן יותר יעיל, באופן יותר אחראי, באופן יותר שקוף, עם שקיפות לציבור, זה הדבר הכי חשוב, גם לכנסת, גם לממשלה.

נגיד בנק ישראל סטנלי פישר: אני חושב שאתם כאן אישרתם חוק שיכול להיות יסוד למדיניות המוניטרית וכל ההיבטים האחרים של העבודה של הבנק.

נגיד בנק ישראל סטנלי פישר: אני מקווה שלפחות ל-50 השנים הבאות, אבל אני יודע שהיושב ראש ירצה מפעם לפעם שבמקום להביא חוק כל 50 שנה, נביא את זה כל שנתיים, אז נגיע לאיזה הסכמה באמצע.

משה גפני: אני מוכן להתפשר איתך בתנאי שאתה אומר עכשיו לוועדה שאתה ממשיך לקדנציה נוספת.

משה גפני: תגיד.

משה גפני: לא צריך להגיד לראש הממשלה, תגיד לוועדה.

שי חרמש: הוא אמר לך, תתייעץ עם אשתו.

משה גפני: מה אתה אומר, אדוני הנגיד?

משה גפני: אנחנו רוצים שתמשיך.

נגיד בנק ישראל סטנלי פישר: אני רוצה לדבר איתך בחדר שלך אחר כך ולהסביר לך את כל הסיפור, אבל אני מאוד מאוד מודה לכולם כאן, ואני רוצה גם להודות לעמיתים שלנו באוצר, אנחנו יודעים שיש לפעמים מתח בינינו, לפעמים אפילו צעקות, אבל אנחנו מכירים בעובדה שאם לא נשתף פעולה, המשק יסבול מזה, ואנחנו מתכוונים להמשיך לעבוד איתכם.

נגיד בנק ישראל סטנלי פישר: אני חושב שהעובדה שהחוק הזה קיבל את האישור של ועדת הכספים יתרום ליכולת שלנו לעבוד ביחד.

נגיד בנק ישראל סטנלי פישר: זה מוריד כמה מקורות מתח שיש בינינו.

נגיד בנק ישראל סטנלי פישר: ואני רוצה להודות גם לאנשי ההסתדרות, שתרמו ביומיים האחרונים ואפילו קודם.

נגיד בנק ישראל סטנלי פישר: ובוודאי לעמיתים שלי מבנק ישראל, שיושבים כאן סביב השולחן.

נגיד בנק ישראל סטנלי פישר: היועצות המשפטיות שלנו מקבלות מחמאות מכולם, זה מגיע להן, גב' אורנה ואגו וגב' טידה שמיר והמנהל הכללי, חזי, ולמשנה, שלא נמצא כעת, אדי אזולאי.

נגיד בנק ישראל סטנלי פישר: ובסוף אני רוצה להודות למשרד המשפטים, לעורכת דין רוני טלמור, ולעמיתים שלה ולשר המשפטים.

נגיד בנק ישראל סטנלי פישר: אני רוצה להתייחס לשר המשפטים שהיה שר האוצר כשהתהליך הזה התחיל עם ועדת לוין, זה התחיל קודם, ובעצם גם לראש הממשלה שאז היה ראש הממשלה, במקרה.

נגיד בנק ישראל סטנלי פישר: אז זה לקח קצת זמן, זה עוד לא נגמר.

נגיד בנק ישראל סטנלי פישר: כולם אומרים שלא צריכים לפחד מהקריאות השנייה והשלישית, שעומדות בדרך בשבוע הבא, אבל יש ביטוי באנגלית שזה לא נגמר עד שהאישה השמנה התחילה לשיר.

נגיד בנק ישראל סטנלי פישר: אני לא יודע מי היא, אבל אנחנו מחכים לשיר הזה ובזה, אדוני היושב ראש, אני מסיים ולא התייחסתי לעמית שלי, שאנחנו עובדים ביחד, שר האוצר וגם סגן שר האוצר, ואני רואה כאן את האנשים ממשרד ראש הממשלה שלא רק תרמו, אלא הובילו חלקים מאוד חשובים של התהליך וכשהיתה בעיה בדרך כלל איכשהו פתרו אותה.

נגיד בנק ישראל סטנלי פישר: זו היתה דרך של רק חמש שנים בשבילי, אבל זה בעצם דרך של 15 שנים מאז שהתחילו לעבוד על החוק.

נגיד בנק ישראל סטנלי פישר: אז אדוני היושב ראש, אני מודה לך ולחברי הוועדה ובזה אני מסיים, לפחות להיום.

משה גפני: תודה רבה.

משה גפני: תודה, אדוני הנגיד.

משה גפני: סגן שר האוצר, בבקשה.

יצחק כהן: כן, אז באמת מגיע לכם יישר כח גדול.

יצחק כהן: דוד המלך בתהלים כותב 'לכל תחלה ראיתי קץ'.

יצחק כהן: וגם חוק בנק ישראל, כל כך הרבה שנים, כל כך הרבה עבודה, כל כך הרבה אמוציות, הגיע לפרק ההצבעה בוועדת הכספים לקראת הכנה לשנייה ושלישית.

יצחק כהן: אני מאוד מקווה ששגרת העבודה ממחר בעזרת ה' תביא רוגע וכולנו נהיה מרוכזים איך לקדם את הכלכלה בישראל, לשכוח את משקעי העבר, יוצאים לדרך חדשה ואני מאחל לכם, ולנו, לכלכלת ישראל, וגם מגיע יישר כח לראש הממשלה בעצמו שהיום, יחד עם שר האוצר---

משה גפני: אל תגיד, סיכמנו לא לספר שהוא היה בעניין.

יצחק כהן: ושיהיה בהצלחה ועבודה פורייה.

שלי יחימוביץ': אדוני הנגיד, אני יודעת שאתה לא מרוצה במאה אחוז מהתוצאה, אני יכולה להרגיע אותך שגם אנחנו לא מרוצים במאה אחוז וזה סימן טוב, שאף אחד מהצדדים לא מרוצה במאה אחוז.

שלי יחימוביץ': אני חושבת שעברנו תהליך טוב בעבודה כאן בוועדה על החוק.

שלי יחימוביץ': חברי הוועדה הצליחו לשנות כמה דברים, וגם אתם הצלחתם לשמור על המסגרת ועל הכוונה ועל הרעיון ועל המטרות של בנק ישראל, למעט שינויים קלים.

שלי יחימוביץ': אני שוב רוצה להגיד מה שאמרתי כאן במהלך הדיונים.

שלי יחימוביץ': אנחנו כל הזמן עסקנו בחוק הזה כשאתה ואישיותך לנגד עינינו ויש בזה מכשלה גדולה, מכיוון שהחוק הזה מעניק באמת סמכויות נרחבות ביותר לנגיד בנק ישראל, סמכויות שלא ניתנו בעבר, הרחבה של הסמכויות הקיימות ואני כן מודאגת ממה יהיו ההשלכות של החוק הזה אם במקומך יבוא נגיד בינוני, למשל, ולא נגיד בעל שיעור קומה כמוך, והתמיכה שלנו בחוק היתה במידה רבה בגלל ההערכה העצומה שאנחנו רוחשים לך ולמנהיגות שלך ולהחלטות שקיבלת במשברים האחרונים.

שלי יחימוביץ': אני חושבת שמה שאתה חייב לנו, בתמורה, הוא הארכת הכהונה שלך.

שלי יחימוביץ': נוכח העובדה שאנחנו אישרנו את החוק כשדמותך לנגד עינינו, אז המינימום שמגיע לנו הוא הארכת הכהונה.

מירי רגב: אני מצטרפת לברכות.

מירי רגב: אני חושבת שהחוק יצא אחרת ממה שהוא נכנס, הרבה מאוד בזכות הוועדה ובזכותך, חבר הכנסת גפני.

מירי רגב: אני מאוד שמחה שאחת המטרות שנכנסו לחוק זה הנושא החברתי.

מירי רגב: אני חושב שלמעמד שלך, מר פישר, ולחשיבות של הבנק ושל כל מה שאתם עושים ביחד יש חשיבות עצומה לצמצום הפערים ולצמצום אי השוויון ואני מאוד שמחה שזה נכנס לחוק.

מירי רגב: ואני יודעת שזה לא נכנס כמטרה רק כדי לקבוע אותה כמטרה, אלא שגם הבנק יעשה את הכל כדי לטפל בנושא הזה ולהביא את הנושא הזה לידיעתו של ראש הממשלה בקבלת החלטות ובעניין הזה אני סומכת עליך במאה אחוז, אז ברכות על החוק, ברכות לך, ואנחנו רוצים אותך לכהונה נוספת.

ציון פיניאן: ראשית ברכות ליושב ראש שעשה את הבלתי אפשרי לאפשרי, בהרבה מאוד ישיבות שניהלת אותן ביד רמה, יישר כח.

ציון פיניאן: ולנגיד אני רוצה לומר, כל אחד משאיר את חותמו במשהו, מה שלא יהיה, חוק בנק ישראל ייקרא חוק סטנלי.

ציון פיניאן: עוד עשרים שנה, עוד שלושים שנה זה יהיה החוק הזה.

ציון פיניאן: בטבריה יש לנו מה שנקרא העבר מצמיח עתיד, אז העבר ומערכת היחסים שלך עם האוצר הצמיחה עתיד.

ציון פיניאן: אז אני מאחל לנו שזה יהיה עתיד טוב ועתיד מצוין.

שי חרמש: מאחורי החוק להרגשתי עומד נגיד, הנהלה מקצועית, אדם שידע לעמוד בפרץ בנקודות מבחן קשות במנהיגות, באומץ וביושר, והחוק הוא ביטוי להערכה אישית קודם כל שלנו לכם, שידעתם ליצוק בצמתים הנכונים ובמקומות הנכונים את ההחלטות הקשות והנכונות.

שי חרמש: ווידוי אישי- אין לי תחושות קשות לגבי החוק.

שי חרמש: אני חושב שנעשתה פה עבודה אישית ומקצועית ודיון אינטלקטואלי מרתק.

שי חרמש: אני למדתי הרבה באופן אישי ואני מאוד מרוצה אפילו מהתהליך ואפילו מהתוצאה, חבר הכנסת גפני, ולך, על היד הרמה.

שי חרמש: אני לא זוכר בארבע השנים האחרונות בוועדת הכספים איזה שהוא דיון שהיה כל כך עמוק וכל כך ממצה וכל כך רציני ושיביא לתוצאה כל כך רצויה.

שי חרמש: אז ברכות ומחכים לבשורה מחר שהנגיד יודיע בתקשורת.

חיים אורון: אני מקווה שהנגיד לא שומר כותרת די גדולה מלפני חמש וחצי שנים, שבה אמרתי, מה מביאים לנו אחד כזה שלא מדבר עברית להיות נגיד בנק ישראל?

שי חרמש: ועוד מי מביא אותו.

חיים אורון: אמרתי, וחשבתי שהנגיד צריך להמשיך לקדנציה שנייה---

נגיד בנק ישראל סטנלי פישר: כדי ללמוד עברית.

חיים אורון: אני לא אוהב לספר מה קורה בשיחות בארבע עיניים.

חיים אורון: חשבתי שהנגיד צריך להסכים לכהן לקדנציה שנייה גם מלפני החוק, ואם החוק יעזור לו לקבל את ההחלטה, אז קל וחומר.

חיים אורון: אני חושב שהחוק הוא מאוד חשוב ואני חושב שנעשתה פה עבודה חשובה.

חיים אורון: אני רוצה להגיד לך, חבר הכנסת גפני, באמת כל הכבוד, הובלת פה מהלך מאוד קשה, העובדה שהחוק הזה מתקבל בוועדה פה אחד היא הרבה מאוד בזכותך.

חיים אורון: לא היתה פה בעיה להיתקע לכל מיני פינות ואז היינו מקבלים פה דבר לגמרי אחר, ואני חושב שזו אולי הוכחה.

חיים אורון: ..

חיים אורון: יושב ראש הכנסת היה פה אתמול, אני עכשיו לא בטוח אם הבנתי עד הסוף למה הוא בא, אבל אם הבנתי שהוא מתכוון לומר למישהו ש---

יצחק כהן: הסיפור על האורח?

חיים אורון: אם הוא מתכוון לומר למישהו שכן אפשר לחוקק חוקים ולא בחוק הסדרים, ומבלי שסוחטים את הכנסת, אז יש לי כמה דוגמאות, אבל זאת אחת הדוגמאות היותר מוצלחות לעובדה הזאת ואני מקווה שמזה גם הכנסת כולה, והדמוקרטיה הישראלית, תצא נשכרת.

חיים אורון: אז ברכות לכולם.

משה גפני: אדוני הנגיד, רבותיי חברי הכנסת, אני רוצה לומר שבלי הצוות המסור של הוועדה אי אפשר היה לעשות את החוק הזה, כמו שאי אפשר לעשות שום דבר.

משה גפני: אני מתנהג באופן כמעט לא נורמלי, פתאום אני עושה ישיבה ופתאום זה, וגם ההנהלה של הוועדה, המנהל, המזכירות, ובעיקר הלשכה המשפטית, היועצת המשפטית.

משה גפני: אני לא הייתי יכול לחיות עם השיגעונות של עצמי והם יכולים לחיות, פתאום לשנות פה ולשנות שם ולעשות ישיבה כזאת וכזאת.

משה גפני: באמת צוות מסור שבלעדיו אי אפשר לעשות את החוק הזה.

משה גפני: אני רוצה לומר לך, אדוני הנגיד, אני יודע שיש לך קצת הסתייגויות מוועדת הכספים בגלל שזאת ועדה פוליטית ואתה צודק, אני לא מתווכח על זה בכלל, אבל תדע לך שזאת ועדה שמגלה אחריות רבה.

נגיד בנק ישראל סטנלי פישר: נכון.

משה גפני: היה אפשר לעשות הרבה מאוד דברים, תאמין לי, היה אפשר ללכת לכל מיני סמטאות ולכל מיני רחובות ולקחת את ראש הממשלה לפה ואת שר האוצר לשם, ונהגנו באחריות.

משה גפני: 'נהגנו', הכוונה לא אני, אחרים, חברי הוועדה, ובאמת עשינו מכיוון שאנחנו רואים אחריות, אנחנו גם רוצים שתמשיך כנגיד, אנחנו חושבים שזו טובת מדינת ישראל, אנחנו חושבים שצריך לתת עצמאות מוניטרית לבנק, אנחנו סברנו שוועדת הכספים היתה צריכה להיות בעוד חלק מעורבת, אבל אנחנו הסכמנו להתפשר על העניין הזה.

משה גפני: אנחנו רואים בזה דרך חדשה.

משה גפני: אני מאוד התרשמתי מהעובדים שלך בבנק ישראל, מהיועצות המשפטיות ומהאנשים המסורים שלך.

משה גפני: היו דברים שנכנסתי, שאני אפילו מתחרט על זה, אבל מה לעשות, הם הצליחו לכופף אותי... סתם אני אומר.

משה גפני: אבל באמת צוות מסור מאוד.

משה גפני: אני מודה לנציגי המשרדים, משרד המשפטים, משרד האוצר.

משה גפני: אני מודה לסגן שר האוצר, אני מודה לשר האוצר, אני מודה לראש הממשלה שהיה מעורב בעניין הזה ולאנשיו שנמצאים כאן, אני מודה ליושב ראש ההסתדרות, מר עופר עיני, שגם היה מעורב באופן אישי ולאנשיו, אני מודה לממונה על השכר במשרד האוצר.

משה גפני: אני אומר לך שנגיד בנק ישראל בעדך.

משה גפני: הוא לא אומר את זה כל כך מוצלח, אבל הוא בעדך.

משה גפני: ואני שמח על הפשרה שהושגה, הורדנו חוק שהיה יכול להצטייר מאוד מאוד לא יפה ויצא חוק מסודר, נורמלי, עצמאות הבנק נשמרת, לא תהיה השלכת רוחב על פגיעה במשק ובשכר במדינת ישראל.

משה גפני: כתוצאה מהחוק הזה, מעבר לתיקונים שיש בו, לא תקרה תקלה, מה שחששנו שיקרה.

משה גפני: אני באמת מודה לכם על זה.

משה גפני: בפעם הבאה, אני רק מציע שכשתתחילו לנהל משא ומתן של שלוש שנים עם כל מיני גופים, תחסכו את זה, תבואו מיד לוועדה, נעשה לכם את זה בשבוע וחצי.

משה גפני: תודה רבה, רבותיי.

משה גפני: הישיבה נעולה.